Today is the 194th birthday of Mangal Pandey the hero of the revolution of 1857 Bhojpuri: 1857 के क्रांति के नायक मंगल पांडे के 194वां जन्मदिन ह आज– News18 Hindi\nBhojpuri: आज ह 1857 के क्रांति के नायक मंगल पांडे के 194वां जन्मदिन, पढ़ीं उनकर वीरगाथा\n1857 के संग्राम के क्रांतिकारी मंगल पांडे के आज जन्मदिन ह. आजादी से5साल पहिले 1942 में ही 14 अगस्त के लगभग 300 आजादी के मतवाला मिलके बैरिया थाना पर तिरंगा फहरा दिहलें. पढ़ीं उनकर वीर गाथा.\nबिहार से सटल पूर्वी उत्तरप्रदेश के एगो जिला बा, बागी बलिया. आधिकारिक नाम त बलिया ही ह बाकिर लोग शान से बागी बलिया कहेला. एकर कई गो कारण बा, पहिला त इहें 1857 के संग्राम के क्रांतिकारी मंगल पांडे जनमलें आ दुसरका कि आजादी से5साल पहिले 1942 में ही 14 अगस्त के लगभग 300 आजादी के मतवाला मिलके बैरिया थाना पर तिरंगा फहरा दिहलें. बलिया के माटी में सनाइल देशभक्ति के खूने ह कि 1857 में ब्रिटिश सेना में सिपाही के पद पर तैनात एगो सामान्य आदमी के अंदर अंग्रेजन के क्रूरता अउरी गुलामी के खिलाफ बगावत के आग धधक गइल.\nमंगल पांडे के बग़ावत के बाद जवन चिनगारी चारू ओर भड़कल, उ सम्पूर्ण भारत में ईस्ट इंडिया कंपनी आ ब्रिटिश राज के खिलाफ राजा, नवाब, जमींदार, सिपाही, युवा, किसान, रैयत, मजदूर सभके लामबंद कर देलस आ 1857 के भीषण क्रांति भइल. हालांकि अंग्रेज भारतीय लोगन के आपसी फूट आ अपना कूटनीति के चलते 1858 के मध्य आवत-आवत ई क्रांति के दमन कर देहलsसन बाकिर आजादी के बिआ त ओहि बेरा रोपा गइल रहे जवन 1947 में पूर्ण स्वतंत्रता के फल के रूप में मिलल.\n1857 क्रांति के बम के सुतली में आगि लगावे वाला मंगल पांडे के जन्म आजे के दिने 19 जुलाई 1827 में भइल रहे. उनके पिता जी के नाम दिवाकर पांडे रहे अउरी माई के नाम अभय रानी. युवा मंगल के 18 साल के उम्र में आजीविका चलावे खातिर ईस्ट इंडिया कंपनी के सेना में भर्ती होखे के पड़ल. ओह बेरा अंग्रेजन के कब्जा भारत के अधिकतर हिस्सा में हो गइल रहे आ ओकनी के अत्याचार दिन पर दिन बढ़ल चालू हो गइल रहे. पैदावार से ज्यादा लगान आ कठोर नियम कानून के चलते भारतीय लोग के मन में अंग्रेजन के प्रति गुस्सा बढ़े लागल रहे. मंगल पांडे के नियुक्ति बैरकपुर सेना छावनी में भइल रहे. उ 34वीं बंगाल नेटिव इंफॅन्टरी के पाँचवा कंपनी में सिपाही रहलन.\nओ बेरा देसी सैनिकन में अफवाह उड़ल रहे कि बहुते अंग्रेज सैनिक समुद्री मार्ग से आवत बाड़े सन आ इहाँ के भारतीय सैनिकन के मार दिहे सन. ओहि बेरा सैनिक के बीच बाइबल बँटला के अउरी ईसाई धर्म अपनवला पर विशेष सुविधा अउरी भत्ता देहला के भी खबर फइलल रहे. मंगल पांडे जइसन हजारों सिपाही ई सब के चलते ब्रिटिश राज से नाखुश रहलें. तबे सिपाहियन के नया राइफल एनफील्ड पी 53 के इस्तेमाल करे के फरमान आइल. एह राइफल में कागज के बनल कारतूस के फाड़ के ओकरा भीतर के बारूद राइफल में भर के चलावे के रहे. ई खबर फइलल कि ओह कारतूस में गाय अउरी सूअर के चर्बी से बनल ग्रीज लगावल बा. हालांकि ग्रीज ओह कागज के हर मौसम में नरम बनावे खातिर आ कारतूस के खराब होखे से बचावे खातिर लगावल गइल रहे. अब बात ई रहे कि एनफील्ड राइफल के एक हाथ पकड़े के पड़े, दूसरा हाथ से कारतूस धर के दांते से फार के नाली में भरे के पड़े. इहे बात सिपाहियन के खटक गइल. अधिकांश सिपाही हिन्दू-मुसलमान संप्रदाय के रहलें आ सबमें ई राय बन गइल कि अंग्रेज हमनी के धर्म भ्रष्ट करे खातिर ई खेल रचले बाड़ें सन. एने ईसाई में धर्मान्तरण के हल्ला सुनाते रहे.\nहिन्दुस्तानी सिपाही लामबंद होखे लगलs सन. कुछ इतिहासकार के इहो मान्यता बा कि भारत में ईस्ट इंडिया कंपनी के बढ़त दबदबा के खिलाफ बगावत करे खातिर सगरो देश के राजा, जमींदार, धार्मिक नेता एकजुट होके के तैयारी करत रहलें. सभे के योजना रहे कि 31 मई 1858 के महाक्रांति होई आ एक साथे सगरो देश में अंग्रेजन के ऊपर धावा बोलाई जेकरा चलते ओकनी के पाँव उखड़ जाई. सच कहल जाव त जदि अइसन भइल रहित त देश 90 साल पहिलही आजाद हो जाइत. केतन मेहता त अपना फिलिम मंगल पांडे - द राइज़ींग में इहो देखवले बाड़ें कि मंगल पांडे कुछ अइसन नेता से मिलबो कइलें जे महा-क्रांति के योजना में शामिल रहे.\n29 मार्च 1857 के दुपहरिया में बैरकपुर में नियुक्त लेफ्टिनेंट बाग के पता चलल कि उनके कंपनी के कुछ सिपाही जे के मंगल पांडे अगुवाई करत रहलें, क्वार्टर बिल्डिंग के ओर आ रहल बाड़ें. सगरी परेड ग्राउन्ड में जमा बाड़ें आ भांग के नशा में धुत्त बाड़ें. मंगल पांडे सबसे विद्रोह करे के कहत बाड़ें आ जवन भी अंग्रेज सिपाही लउकी ओकरा के मार देबे के कहत बाड़ें. अबे इहे होत रहे तले लेफ्टिनेंट बाग घोड़ा पर चढ़ के परेड ग्राउन्ड में आ गइल. मंगल पांडे अकेले ओकरा से भिड़ गइलें आ ओकरा पर गोली चला देहलें. बाग बाँच गइल बाकिर ओकरा घोड़ा के गोली लाग गइल एहीसे घोड़ा आ बाग नीचे गिर गइलें. बाग अपना पिस्तौल से मंगल पर गोली चलवलस. मंगल पांडे खुद के बचा लेहलें अउरी तलवार लेके बाग पर हमला कर देहलें. कई जगह ओकर के काट के खूनम खून कर देहलें. ओहिजा सर्जेन्ट मेजर ह्यूसन भी पहुँच गइल आ मंगल पांडे ओकरो पर तलवार से वार करे लगलें. ह्यूसन जमादार ईश्वरी प्रसाद से मंगल पांडे के गिरफ्तार करे के कहलस. ईश्वरी पहिले से मंगल के पार्टी में रहलें, उ माना कर देहलें.\nएतने में एगो सिपाही शेख पलटू मंगल पाण्डेय के डाँड़ में बांह डाल के पीछे से पकड़ लेहलस. मंगल पांडे तभियो तलवार चलावते रहलें. उहाँ बहुते देसी सिपाही रहलें लेकिन सब मूक दर्शक बनल रहलें. तब तक जनरल हीअरसे के एकर खबर लाग गइल रहे आ उ अपना दू गो अफसर बेटा के साथे अइलस आ सब सिपाहियन के धमकवलस कि मंगल पांडे के तुरते पकड़sलोग. जे ऑर्डर ना मानी, ओकर जान जाई. मंगल पांडे के जब लागल कि अब हम पकड़ा जाएब त उ खीस में अपना साथी सिपाहियान के गरीअवलें आ आपन बंदूक के नली छाती पर लगा के गोड़ के अंगूठा से ट्रिगर दबा देहलें. गोली फायर हो गइल, मंगल पांडे घायल होके धरती पर गिर गइलें. हालांकि कुछ दिन बाद जब उ ठीक भइलें त उनका पर मुकदमा चलल आ 18 अप्रैल के फांसी के दिन तय भइल. बाकिर एह घटना के बाद से चारु ओर मंगल पांडे के बग़ावत के चर्चा आगि लेखां फइलल आ उनका बहादुरी के तारीफ होखे लागल. एह से घबरा के अंग्रेजी हुकूमत मंगल पांडे के 8 अप्रैल के ही सरेआम फांसी पर लटका देहलस कि एगो नजीर पेश होखो आ फेर से कवनो सिपाही भा क्रांतिकारी बगावत करे से डेराव.\nबाकिर भइल एकरा उल्टे. इतिहास गवाह बा कि मंगल पांडे के फांसी भारतीय दिल-दिमाग़ में आजादी के आग धधका देहलस आ ओकरा बाद पूरा भारत में जवन धमाका भइल, ओह से लंदन ले हिल गइल. आज 194वां जन्म दिवस पर मंगल पांडे के शहादत अउरी वीरता के कोटि- कोटि नमन.


टटका खबर (मंगल, 15 सितंबर 2015) – टटका खबर\nप्रधानमंत्री नरेन्द्र मोदी आ श्रीलंका के प्रधानमंत्री रानिल विक्रमसिंघे के प्रतिनिधमंडल स्तर के बातचीत के बाद दुनू देश आपसी संबंधन के अउरी आगा ले जाए आ बढ़ावे खातिर आपन प्रतिबद्धता बतवले. चिकित्सा अउर अंतरिक्ष विज्ञान में सहयोग बढ़ावे खातिर चार गो समझौतन पर दस्तखत भइल. साझा बयान में पीएम मोदी कहलन कि श्रीलंका हमनी के रक्षा प्रशिक्षण कार्यक्रम में सबले बड़का भागीदार हवे आ दुनू देश आगहू एह सहयोग के बनवले आ बढ़वले राखल चहीहें. मछुआरन के मुद्दा पर कोशिश जारी राखे के बात कहल गइल बा.\nनागपुर में मंगल का दिने विश्‍वेश्‍वरैया राष्‍ट्रीय प्रौद्योगिक संस्‍थान के 13वें दीक्षान्‍त समारोह में राष्‍ट्रपति प्रणब मुखर्जी कहनी कि नवाचार आ उद्यमशीलता के क्षेत्र में क्षमता बढ़ावे में राष्ट्रीय प्रौद्योगिकी संस्थानन के आगे बढ़ चड़ के आपन भूमिका निभावे के चाहीं. राष्ट्रपति एह बात पर खुशी जतवनी कि दुनिया के सबले माथ 200 संस्थानन में पहिला बेर भारत के दू गो संस्थानन के शामिल कइल गइल बा. एहमें बेंगलूरू के भारती विज्ञान संस्‍था आ दिल्‍ली के भारतीय प्रौद्योगिकी संस्‍थान के नाम बा.\nदक्षिण पूर्व एशियाई देशन – कम्‍बोडिया अउर लाओस – के चार दिन के यात्रा पर उपराष्‍ट्रपति मोहम्‍मद हामिद अंसारी कम्‍बोडिया के राजधानी प्‍नौमपंग चहुंप गइल बाड़न. बुध का दिने ऊ कम्‍बोडिया के प्रधानमंत्री हुन सेन से बतियइहें आ कम्‍बोडिया नेशनल असम्‍बली के अध्‍यक्ष हेंग सामरिन अउर सीनेट के अध्‍यक्ष साय छुम से भेंट करीहें.\nभाजपा आजु अपना केन्‍द्रीय चुनाव समिति के बइठक का बाद बिहार विधानसभा चुनाव खातिर आपन पहिलका सूची जारी क दिहलसि. एह बइठक में पार्टी अध्‍यक्ष अमित शाह, बिहार चुनाव प्रभारी अनन्‍त कुमार, मध्‍यप्रदेश के मुख्‍यमंत्री शिवराज सिंह चौहान, केन्‍द्रीय मंत्री जे पी नड्डा अउर नितिन गडकरी आ बिहार के भाजपा नेता सुशील कुमार मोदी शामिल रहलें. बाद में पीएम मोदीओ बइठक में शामिल भइलें.\nबिहार विधानसभा चुनाव के पहिला चरण के मतदान खातिर अधिसूचना बुध का दिने जारी हो जाई आ एही दिन से पहिला चरण के परचा दाखिल करे के काम शुरू हो जाई.\nइलाहाबाद उच्‍च न्‍यायालय के फैसला से नाराज यूपी के शिक्षा मित्र दू दिन से क्लास नइखन लेत. एह लोग के मांग बा कि एह लोग के फेरू सहायक शिक्षक मान लीहल जाव.\nदेश के निर्यात पिछला नौ महीना से लगातार घटले जात बा आ घटत घटत अगस्‍त में 20.7 फीसदी घट के 21 अरब तीन करोड डॉलर हो गइल बा. ई गिरावट दुनिया में आइल मंदी आ उपभोक्‍ता सामानन के दाम कम भइला का चलते भइल बा. एह बीच आयातो में दस फीसदी के कमी आइल बा बाकिर व्‍यापार घाटा पिछला साल अगस्‍त के मुलाबले एह साल के अगस्‍त में बढके 12 अरब पांच करोड डॉलर हो गइल.\nमंगल का दिने बॉम्‍बे स्‍टॉक एक्‍सचेंज में बिकवाली के दौर चल गइल आ सेंसेक्‍स 151 अंक गिर के बंद भइल जबकि निफ्टी 43 अंक कम हो के. रुपियो में डालर के मुकाबले तीन पइसा के कमी हो गइल.\nभारत के तरूण कोना आ एन. सिक्की रेड्डी के जोड़ी कोरिया ओपन सुपर सीरिज बैडमिंटन टूर्नामेंट में मिक्स्ड डबल्स के क्वालीफाइंग दौर में हार के बाहर हो गइल बा.\nहालही में मजलिस ए मुशावरात के जलसे में हामिद अंसारी के भाषण के आरएसएस निराश करे वाला बतवले बा. संघ के मुखपत्र पांचजन्य के नवका अंक में लिखल गइल बा कि उपराष्ट्रपति के भाषण कवनो मजहबी फिरकावाराना नेता के भाषण जइसन लागल.\nआआपा नेता आ पिछला दिल्ली सरकार में कानून मंत्री रहल सोमनाथ भारती के दिल्ली हाई कोर्ट से राहत मिल गइल जब हाई कोर्ट उनुका गिरफ्तारी पर दू दिन के रोक लगा दिहलसि. सोमनाथ भारती पर उनकरे मेहरारू घरेलू हिंसा आ उनकर जान लेबे के कोशिश करे के केस कइले बाड़ी.\nसात साल के कोशिश आ बतकही का बाद अब 20 सितंबर के नेपाल के नयका संविधान जारी होखे के उमेद जतावल जात बा. ई संविधान नेपाल के धर्मनिरपेक्ष रूप बरकरार राखी आ हिन्दू राष्ट्र ना बने दी.\nमहाराष्ट्र में सरकार के फैसला आइल बा कि अब ओही ड्राइवर के आटो रिक्शा चलावे के लाइसेंस दीहल जाई जे स्थानीय भाषा मराठी बोले वाला होखी. जे लोग मराठी बोल आ समझ ना पाई ओह लोग के ड्राइवरी के लाइसेंस ना दीहल जाई.\nकेरल में इस्लामिक स्टेट के समर्थक होखे का अनेसा में चार गो नवहियन के गिरफ्तार क लिहले बिया पुलिस. एहनी के मंगल का दिने जब गिरफ्तार कइल गइल तब ई लोग अबू धाबी से एहिजा चहुँपल रहुवे.\nराजग में भइल सीट बंटवारा से नाराज हो के माँझी के गोल के एगो बड़ नेता देवेंद्र यादव जे केन्द्र में मंत्री रह चुल बाड़न पहिले इस्तीफा दे दिहल. देवेन्द्र यादा मधुबनी जिला के झंझारपुर से5बेर सांसद रहल बाड़ें. आ साल 1996 में देवेगौड़ा सरकार में खाद्य आपूर्ति मंत्री रहलन. ओकरा बाद से जनता पार्टी, लोकदल, जनता दल, राष्ट्रीय जनता दल, आ जेडीयू के सफर तय करत एह घरी माँझी का संगे रहलन ह. अब कवना दल में जइहें एह कर खुलासा नइखन कइले.\nमंगल का दिने जारी भइल एबीपी नेल्सन के जनमत संग्रह में नीतीश कुमार के बिहार के बड़का नेता मानल गइल बा. लालू उनका मुकाबले बहुते पीछे छूट गइल बाड़ें. एह सर्वे में 51 फीसदी लोग नीतीश कुमार के आ 43 फीसदी लोग सुशील मोदी के पसंद कइले बा.\nभाजपा के जारी पहिला सूची में सराय रंजन से रंजीत निर्गुणी, रोसड़ा (सु.) से मंजू हजारी, तेघड़ा से रामलखन सिंह, मटिहानी से सर्वेश कुमार सिंह, बेगुसराय से सुरेंद्र मेहता, बखरी (सु.) से रामानंद राम, परबत्ता से रामानुज चौधरी, बीहपुर से कुमार शैलेंद्र, गोपालपुर से अनिल यादव, पीरपैती से ललन पासवान, बांका से रामनारायण मंडल, कटोरीया (सु.) से निक्की हेम्ब्रम, बेलहर से मनोज यादव, मुंगेर से प्रणव कुमार यादव, सूर्यगढ़ा से प्रेमरंजन पटेल, लखीसराय से विजय कुमार सिन्हा, रजौली (सु.) से अर्जुन राम, हिसुआ से अनिल सिंह आ झा से रवीन्द्र यादव के नाम पहिला दौर वाला चुनाव खातिर बा.\nदुसरका दौर खातिर जारी नामन में रामगढ़ से अशोक सिंह, मोहनीया (सु.) से निरंजन राम, चैनपुर से बृजकिशोर बिंद, सासाराम से जवाहर प्रसाद, दिनारा से राजेंद्र सिंह, नोखा से रामेश्वर प्रसाद चौरसिया, काराकट से राजेश्वर राज, अरवल से चितरंजन कुमार, गोह से मनोज शर्मा, नवीनगर से गोपाल सिंह, औरंगाबाद से रामाधार सिंह, गुरुवा से राजीव दांगी,\nबोधगया (सु.) से श्यामदेव पासवान, गया शहर से प्रेम कुमार आ वजीरगंज से विरेंद्र सिंह के नाम शामिल बा. एह लोग के अलावे अगिला दौरन ला जारी नाम में से बेतिया से रेणू देवी,\nमोतिहारी से प्रमोद कुमार, सीतामढ़ी से सुनील कुमार, बेनीपट्टी से विनोद नारायण झा, राजगीर से सत्यदेव नारायण आर्य, बांकीपुर से नितिन नवीन, कुम्हरार से अरुण कुमार, पटना साहेब से नंद किशोर यादव आ आरा से अमरेंद्र प्रताप सिंह के नाम शामिल बा.\nयूपी में तीन तल्ला पंचायती चुनाव ला क्षेत्र पंचायत सदस्य आ जिला पंचायत सदस्यन के चुनाव के अधिसूचना दू चार दिन में जारी हो जाए के उमेद बा. एह लोग के चुनाव अगिला महीना करा लीहल जाई.\nदुनिया भर में हिन्दू धर्म के किताबन के बड़का प्रकाशक का रूप में मान पाए वाला गीताप्रेस में पिछला महीना से शुरू कर्मचारी हड़ताल मंगल का दिने टूट गइल.\nचन्दौली के आवाज़ापुर में सेना भर्ती रैली मंगल का दिने शान्ति का साथे शुरू हो गइल. ई रैली तेईस सितम्बर ले चले वाली बा.\nTags: News in Bhojpuri, खबर भोजपुरी में, टटका खबर, पहिला सूची, भाजपा, विधानसभा चुनाव, श्रीलंका के राष्ट्रपति


Know why Ganga river has got mother status in Bhojpuri society Bhojpuri:भोजपुरिया माटी के शेर रहन मंगल पांडे, जे छोड़इले रहन अंग्रेजन के छक्का!\nPanchayat Chunav: सैफई में फायरिंग, शिवपाल के करीबी नेता चंदगीराम गिरफ्तार\nदेश के हर प्रखंड में खुलेंगे अब Gold हॉलमार्किंग केंद्र, ऐसे कर सकते हैं आवेदन\nRCB VS SRH Live Score: लगातार दूसरी जीत के लिए विराट के वीर बेताब\nUP पंचायत चुनावों को टालने को लेकर हाईकोर्ट में अर्जी का मैसेज हुआ वायरल\nगाजियाबाद: एक ही दुकान से खरीदा कुट्टू का आटा, करीब दो दर्जन लोग हुए बीमार\nकोरोना का असर : ट्रैवल पोर्टल क्लियरट्रिप संकट में, फ्लिपकार्ट खरीदेगी\nगंगा के माटी के असरे कहल जाई कि इहवां जनमल लोग के केतनो दुख झेले के परो, बाकिर ऊ आपाना स्वाभिमान पर आंच ना आवे देला. भरोसा नइखे त 1763 से करीब 1800 ईस्वी तक चले वाला संन्यासी विद्रोह के यादि करीं.\nLast Updated: April 8, 2021, 3:52 PM IST\nभोजपुरिया समाज गंगा जी के गंगा माई कहेला. तीनों लोकन के तारे वाली गंगा माई के धार के एगो आउर खासियत बा. गंगा माई के पानी खाली तरावटे ना देला, सिर्फ पवित्रता के ही जरिया ना ह, बल्कि एह के तासीर बड़ा तेज होला. ऊ जब भोजपुरिया इलाका में चहुंपेला त ओकर तासीर पूछहिं के नइखे. भरोसा नइखे त 1763 से करीब 1800 ईस्वी तक चले वाला संन्यासी विद्रोह के यादि करीं. बिहार से लेके बंगाल तक ले गंगा के किनारे वाला इलाकन के साधु-संन्यासी बागी हो उठल रहले. भोजपुरिया आ गंगा किनरही माटी के बांकपन पर छपरा के कवि राणा परमार ठीके लिखले बाड़े,\nसाखी गवाह, आसमान इतिहास बा, लोहा चिबावे भोजपुरिया.\nललकार सुने जब अरि दल के, तब तेगा उठावे भोजपुरिया..\nदुश्मन दल के ललकार सुनि के बागी बनल रहले मंगल पांडे एही भोजपुरिया माटी के मनईं रहले. उनुका के आजुए के दिने ईस्ट इंडिया कंपनी सरकार फांसी पर लटकवले रहे. 8 अप्रैल 1857 के दिने कलकता के बैरकपुर छावनी में जब एह बीर के फांसी दियाइल, ओह घरी उनुकर उमिर महज 26 साल रहे. उत्तर प्रदेश के बलिया जिला के जवना नगवां गांव में अंग्रेज सरकार पर क्रांति के दौरान पहिलका गोली दागे वाला में मंगल पांडे जनम लेले रहले, ऊ आजुओ ठीक गंगाजी के किनारहीं बा.\nगंगा के माटी के असरे कहल जाई कि इहवां जनमल लोग के केतनो दुख झेले के परो, बाकिर ऊ आपाना स्वाभिमान पर आंच ना आवे देला. एह भोजपुरिया मानस के कवि राजेश्वर सिंह राजेश ठीके चित्रण कइले बाड़े,\nकरे गड़िवानी, दरवानी, हरमुठाहीं,\nबने के चाहेला बेसी पलटन सिपाही..\nमाने भले भोजपुरिया आदमी के गाड़ी हांके के परी, ड्राइवरे करे के परी, चाहे ऊ दरवाने बनि के आपन रोजी कमाई, चाहे ओकरा खेती करे के परी, लेकिन भोजपुरिया माटी में कुछु खास जरूर बा कि इहवां पैदा भइल लोग आपना मातृभूमि पर सबकुछ कुरबान करे के हमेशा तेयार रहेला. इहे वजह बा कि भोजपुरिया समाज के बहुते लोग पलटन में सदियन से सेवा करत रहल बा.\nबलिया के साधारण घर-परिवार में जनमल मंगल पांडे 1857 में अइसन असाधारण काम कइले, जवना से लंदन तक ले हिलि गइल. 30 जनवरी 1831 के जनमल मंगल पांडे 1849 में ईस्ट इंडिया कंपनी के पलटन में भरती हो गइले. बंगाल नैटिव इन्फैंटरी में उनुकर कामकाज ठीक से चलत रहे. एही बीचे 1853 में सिपाही लोगन के एनफील्ड बंदूक दिहल गइल. ई बंदूक बरसन से इस्तेमाल होत रहे ब्राऊन बैस बंदूक के मुकाबले अचूक रहे. लेकिन एह में जवन गोली भरात रहे, ओकरा के भरे के पहिले दांत से काटे के परत रहे. दरअसल कारतूस के दांत से काटि के खोले के परत रहे आ ओकर बारूद बंदूक के नली में डालि के फेरू कारतूस चढ़ावे के परत रहे. ओह कारतूस के बाहरी हिस्सा में चरबी के इस्तेमाल होत रहे, ताकि ऊ सीलन में भी सही रहे. ओह घरी कहात रहे कि ई चरबी या ता गाय के ह भा सूअर के. गाय जहां हिंदू समाज के पूज्य ह त सूअर से मुसलमान समाज के परहेज रहे. एह वजह से दूनों वर्ग के सिपाही गुस्सा में रहले.\nएही बीचे ईस्ट इंडिया कंपनी के लूट-खसोट के नीति के चलते अंदरे अंदर क्रांति के बीज सुलगत रहे. क्रांतिकारी लोगन के प्रतीक रहे कमल के फूल आ रोटी. क्रांति खातिर तीस मई 1857 के तारीख तय भइल रहे. पता न एकर जानकारी मंगल पांडे के रहे कि ना रहे. एही बीचे 29 मार्च 1857 के दिने कारतूस भरे से मना कइ दिहले आ अपना रेजिमेंट के अफसर के मारि दिहले. बाद में जब उनुका गिरफ्तार करे खातिर जमादार ईश्वरी प्रसाद के आदेश दियाइल त ऊ मना कइ दिहले. शेख पलटू छोड़ि के कवनो सिपाही उनुका के गिरफ्तार ना कइलसि.\nआपाना मसहूर कविता विद्रोह में कवि प्रसिद्ध नारायण सिंह एह घटना के बारे में लिखले बाड़े,\n‘मंगल’ मस्ती में चूर चलल, पहिला बागी मसहूर चलल.\nगोरन का पलटनि का आगे, बलिया के बाँका शूर चलल ॥\nगोली के तुरत निसान भइल, जननी के भेंट परान भइल.\nआजादी का बलिवेदी पर, ‘मंगल पांडे’ बलिदान भइल ॥\nभले मंगल पांडे गिरफ्तार कइ लिहल गइले, बाकिर एह घटना के बाद जइसे देश में सुतल पड़ल रहे बारूद में आगि लागि गइल. मेरठ से दिल्ली, लखनऊ होत बंगाल जलि उठल. जगह-जगह ईस्ट इंडिया कंपनी के खिलाफ लोग-बाग, सैनिक, किसान बहरि निकलि गइले. वीर सावरकर एह क्रांति के भारत के पहिलका स्वाधीनता संग्राम कहले ठीके कहले बाड़े.\nक्रांति के एह रूप पर हिंदी कवि सुभद्रा कुमारी चौहान लोमहर्षक चित्रण कइले बाड़ी. उनुका मोताबिक अंग्रेजन के गुलामी के खिलाफ मुक्ति के पहिलका पत्थर आपन बलिदान कइ के मंगल पांडे रखले,\nयुग से सुलगे ज्वालामुखियों ने करवट ले आग उगल दी,\nतोपों के मुंह तोड़ मचलती दीवानों की टोली चल दी,\nआजादी के प्रथम पृष्ठ वह गरम खून से लिखा गया था,\nमंगल पांडे मरे, मुक्ति का पहला पत्थर रखा गया था.\nइतिहासकार लोग मानेला कि मंगल पांडे के जरावल क्रांति ई ज्वाला के असर रहे कि आजादी कुछुए दूरि रहि गइल रहे. विद्रोह कविता में प्रसिद्ध बाबू लिखले बाड़े,\nतनिकी-सा दूर किनार रहल, भारत के बेड़ा पार रहल.\nलउकत खूनी दरिआव पर, मंजलि के छोर हमार रहल ॥\nलोग पूछेला कि कम पढ़ल-लिखल आ मामूली सिपाही मंगल पांडे के बलिदान के का असर रहे. ई समझे खातिर इतिहास की ओर झांके के पड़ी. इ मंगल पांडे के बलिदाने के असर रहे कि पूरा भारत जलि उठल. मंगल पांडे कंपनी सरकार के खिलाफ भारतीय जनमानस के अंदर पइठल बारूद के चिंगारी रहले. जवना के पहिलका असर 10 मई 1857 के मेरठ छावनी में बगावत के रूप में लउकल. ओकरा बाद क्रांतिकारी लोग आखिरी मुगल बादशाह बहादुर शाह जफर के बादशाह घोषित कइ दिहल लोग. दिल्ली में भी बगावत हो गइल. दिल्ली पर त अंग्रेजन के कब्जा करे में चौबीस घंटा लागल. देखते-देखत ई विप्लव पूरा भारत में फइल गइल. एकरा बादे ब्रिटेन के महारानी विक्टोरिया के शासन के लागल कि भारत पर शासन कइल आसान नइखे. एकरा बादे भारत पर ईस्ट इंडिया कंपनी के बजाय सीधे ब्रिटिश राजा के शासन शुरू भइल. ई मंगल पांडे के देखावल चिंगारिये रहे कि अंग्रेज सरकार भारत पर शासन करे खातिर जतन शुरू कइलसि आ देखते देखत भारत पर चौंतीस हजार सात सौ पैंतीस अंग्रेजी कानून इहवां लागू कइ दिहलसि.\nबाद में जब फेरू आजादी के आंदोलन शुरू भइल, तबो मंगल पांडे प्रेरणा के स्रोत रहले. गंगा किनारे के माटी के सपूत के बारे में सुभद्रा कुमारी चौहान जवन लिखले बाड़ी, ऊ आजुओ बहुते प्रासंगिक बा,\nउन्ही शहीदों के सपनों को उठो आज साकार बना दो,\nअकर्मण्यता के सागर मे महाक्रांति का ज्वार उठा दो,\nमंगल पांडे बनो, आज फ़िर देशभक्ति का दुर्गम पथ लो,\nमहापर्व के पुण्यस्मरण पर मर मिटने की उठो शपथ लो.\n(डिस्क्लेमर- लेखक वरिष्ठ पत्रकार हैं. यह उनके निजी विचार हैं.)\n'मई अंत तक टिक सकती है कोरोना की सेकंड वेव, 1 दिन में आ सकते हैं3लाख केस'\nरिकी पॉन्टिंग ने कहा- ऋषभ पंत की विराट, विलियमसन जैसी है सोच


टेंटीहा, लरछूत, आ पराछूत (बतकुच्चन – १२९) – Anjoria\nआजु बतकुच्चन करे बइठनी त धेयान में टेंटीहा, लरछूत, आ पराछूत जइसन शब्द घूमे लागल. कारण कि आजु के माहौल में जेने देखी तेनिए टेंटीहा, लरछूत आ पराछूत लउक जइहें. केहूं इनका के टेंटीहा कही त केहू हुनका के. अब एहसे पहिले कि टेंटीहा, लरछूत, आ पराछूत के मतलब खोजे बतावे चलीं ई जरूरी लागल कि जान लिहल जाव कि स्लैंग का होला.\nविद्वानन के कहना ह कि स्लैंग हर भाषा में मिलेला आ कुछ विद्वान त इहो कहेलें कि स्लैंग भाषा विकास के सीढ़ी होले. आ मजे के बात ई कि खुद स्लैंगे के मतलब बदल गइल बा एह घरी. स्लैंग ड्रग बेचला के कहल जाए लागल बा. स्लैंग ला हिन्दी भा संस्कृत में शब्द खोजे चलीं त एकरा के अविकसित शब्द कहल जा सकेला. जब कवनो ध्वनिसमूह के कवनो मतलब ना निकले त ऊ आवाज भा ध्वनिए भर रह जाला बाकिर जब ओकर मतलब निकले लागेला त ऊ शब्द बन जाला. त ध्वनिसमूह से शब्द बने का बीच का दौर में कुछ ध्वनिसमूह कुछ लोग ला शब्द होला आ अधिका लोग ला स्लैंग. स्लैंग के परिभाषा पढ़े चलनी त मिलल कि अनौपचारिक बातचीत में कवनो शब्द के लगातार बदलत मतलब आ इस्तेमाल के स्लैंग कहल जाला. कुछ स्लैंग बीसियन बरीस से मौजूद बाड़े त कुछ साले छह महीने आपन मतलब बदल लेले भा बिला जाले.\nअपना के ढेर पढ़ल लिखल माने वाला कुछ बेवकूफ लोग स्लैंग के अशिक्षा के उपज बतावेले आ गइल बीतल नवहियन के काम समुझेलें जबकि सच्चाई एकरा से बहुते फरका बा. जइसे कि शुरुए में कहनी कि स्लैंग शब्द विकास के एगो दौर ह. जबले कवनो शब्द सभका इस्तेमाल भा समुझ का दायरा में ना आ जाव तबले ओकरा के स्लैंग, अविकसित शब्द, मानल जाला. बाकिर एह परिभाषा पर त बहुते शब्द स्लैंग मान लिहल जाई काहे कि अधिकतर शब्दन के माने जानेला हमनी के शब्दकोष भा डिक्शनरी के सहायता लिहल करीले. बहुत शब्द समय समय पर गढ़ात रहेला आ गँवे गँवे ओकर इस्तेमाल के दायरा बढ़त जाला आ एक समय ऊ सर्वमान्य शब्द बन जाला. कहल गइल बा कि ई हर शिक्षित आदमी के जवाबदेही होखे के चाहीं कि ऊ भाषा के लगातार विकास में आपन सहयोग देत रहो आ पुरान पड़ल जात शब्दन के नया नया अर्थ निकालत जाव भा जरूरत पड़ला पर ओकरा के गढ़त चल जाव.\nहाल फिलहाल दू गो शब्द स्लैंग से विशेषण भा संज्ञा ले बन जाए का राह पर बाड़ी स. ई शब्द हई सँ फेंकू आ पप्पू. फेंकू भा पप्पू सुनते सभे का दिमाग में खास खास आदमी के चेहरा धेयान में आवे लागल बा. फेंकू आ पप्पू अतना ज्यादा इस्तेमाल में आ गइल बा कि एकरा के स्लैंग ना मान के विशेषण मानल जा सकेला. अब के फेंकू आ के पप्पू के राजनीति में पड़ल हम ना चाहब काहे कि आजु के शुरुआते हम टेंटीहा, लरछूत आ पराछूत से कइले बानी. टेंटीहा माने कि लड़ाकू आ लड़ाकूओ में वइसन लड़ाकू जे बहाना खोज खोज लड़े ला तईयार रहे आ ना मिले तबहियों सामने वाला के मजबूर कर देव लड़े ला. रहल बात लरछूत आ पराछूत के त जब केहू अपना फायदा ला सामने वाला के नुकसान चहुँपवले बिना जोंक का तरह सटल रहे त ओकरा के लरछूत कहल जाला. अइसन चमोकन जे छोड़वले ना छुटे. आ पराछूत जे अपना फायदा ला सामने वाला के नुकसानो करावे के तइयार ओकरा पाछा पड़ल होखे. सोच के देखीं त रउरो अगल बगल कुछ टेंटीहा, लरछूत, पराछूत भेंटा जइहें.\n(२९ सितंबर २०१३)\nशहजादा आ शोहदा (बतकुच्चन – १३०)


लइकन के शरीर तऽ बढ़बे करेला दिमाग भी बढ़ेला...शायद एही चलते हमनी के संस्कृति में मनोरंजक तरीका से लइकन के खेले खातिर उत्साहित कइल जाला.\nLast Updated: October 15, 2020, 1:48 PM IST\nआज-काल्ह के लइका सब यूट्यूब पर वीडियो देखे में ब्यस्त रहताड़े लोग. उनका खातिर वर्चुअल दुनिया ही सभ कुछ हो गइल बा. लेकिन गांव-गंवई में अबहु जादातर लइका-बच्चा सब पारंपरिक तरीका से ही खेल खेलेऽला लोग. ठीक ओइसही, जइसे हमनी सब खेलत रहीं जा. लड़काईं में गांव में खेल खेलत खानी कै तरह के गीत गावल जाला. हमनी के इ संस्कृति हऽ अउर खेल खेले के रिवाज बहुते पुराना हऽ. जबसे लइका भा लइकी डेगा-डेगी चले लागेला तबे से कइगो खेल ओहनी के खेलावल जाला. उ लोग जब तनी बड़ हो जाला तऽ अपने से अलग-अलग खेल खेले लागेला. खेल खेलल बहुते जरुरी बा. ओकरा से लइकन के शरीर तऽ बढ़बे करेला दिमाग भी बढ़ेला...\nशायद एही चलते हमनी के संस्कृति में मनोरंजक तरीका से लइकन के खेले खातिर उत्साहित कइल जाला. लइकन सभ खेल खेलत खानी ढेरे गीत गावेला. ओह गीतवा के धेयान से सुनला पऽ भा समझला पऽ एगो अलगे दुनिया लउकेला, जेवना में उ लोग अपना घर-परिवार के संगे-संगे अपन समाज अउरी देश-दुनिया के हाल-चाल आ कमी-बेसी पऽ भी बात करेला. अइसने एगो खेल के गीत में पुरानी भीति गिरेके आ नई भीति उठेके बात होला. अगर एह बात के समझलजाव तऽ संकेत रुप में पुरानी भीति के मतलब पुरानी पीढ़ी आ नई भीति के मतलब नई पीढ़ी. एह गीत में एकरा के देखल जाव ---\nघुघुआ माना, उपजे धाना\nपुरानी भीति गिरेली, नई भीति उठेली\nसम्हरिहे बुढ़ियो, बरतन उठइहे......\nखेल के अइसन ढांचा बनल बा कि लइका अउरी लइकी खेलवो खेल लिहें आ संगे-संगे उन्हकर पढ़ाइयो हो जाई. एगो गीत में उ लोग गिनती गिनऽता, एही बहाने गिनतियो इयाद हो जाई आ खेलो हो जाई. एही गीतवा में अंगरेजी सरकार के हटावे के बात तऽ उ लोग करते बा, अपनही सरकार चलावे के बात भी करऽ ताड़ें. उनहुकरा अंगरेजी सरकार पऽ तनिको भरोसा नइखे , देखी एह गीत में ----\nदस, बीस, तीस, चालीस, पचास, साठ, सतर, असी, नब्बे, सौ\nसौ में लागल धागा, चोर निकल कर भागा\nटूटे घर की चिड़िया बोली चांइ, चुंइ, चूस\nमैदान बोला भस\nएक गली में आना-जाना\nदू गली में बम\nअंगरेज साला का करेगा,\nराज करेंगे हम....\nजब बरसात आवेला आ आसमान में करिया बदरी छा जाला, सगरो आन्हार हो जाला, लागेला कि बारिस अब होई कि तब होई, ओह घरी लइका सभ कवनो आंगन-गली भा खलिहान में मस्ती में झूमे लागेला. ओह घरी घर बहरी कवनो समान रखल बा तऽ ओकरा के हटावे के बात करेला लोग. अतने ना, जब खूबे बारिस होखे लागेला, बारिस के चलते जीव नकनका जाला अउर मन उबिया जाला, गांव के लोग परेशान हो जाला तऽ बदरी फाटे खातिर भा बारिस कम होखे खातिर उ लोग खेल खेलेला आ गीत भी गावेला. उ लोग के बिसवास होला कि अइसन कइला से बदरी फाट जाई आ आकास निबदर हो जाई . एगो गीत देखीं ----\nआन्ही, बुनी आवेला, चिरइंया ढोल बजावेले\nबूढ़ी माई हाली - हाली गोंइठा उठावेले\nआन्ही आइल बुनी आइल , फूट गइल लबनिया\nतड़वा धऽध के रोवेले पसिनिया\nगाड़ी तीती लागल जाला , बदरी पाराइल जाला\nचलनी में आंडा , बादल फाटा, बादल फाटा....\nलड़िकाईं में लइका लोग जब खेल खेलला तऽ खूबे मौज मस्ती आ मर- मजाक भी करेला लोग. मरे मजाक में भउजी से धेर तरह के बात करेला लोग आ गीत गावेला लोग. एगो गीत में उ लोग भउजी से बेटा जनमांवे के बात करता लोग. उन्हुकरा लोग के लागता कि जब बेटा होई तऽ उ लोग के साथे खेल खेली. एह गीत में संगे - संगे एगो बुढ़िया माई के खूबे पिनकावता लोग . ई सब लइकाइं के मौज मस्ती हऽ , देखीं एगो गीत में -----\nउ पुआवा काहे के? भउजी के खिआवे के\nउ भउजी काहे के? लाले लाले बेटवा जनमावे के\nउ बेटवा काहे के? गुली डंडा खेले के\nगुली डंडा टूट गइल, बबुआ रुस गइल...........\nए बूढ़ी तू काहां जा ताड़ु ?\nएगो हमरो के दिहऽ\nएगो दोसरा गीत में एगो रोबदार आदमी के आ एगो कमजोर आदमी के बात होखता, संकेत रुप में आपाना से कमजोर के धमकावे के बात होता. हमनी के गांव समाज में अइसन कइगो घटना देखे के मिलेला. हमनी के समाज में बहुत खराब बिचार बा, देखी एह गीत के ----\nमइनी के बाचा चुचुहिया रे\nदुगो जामुन गिराव\nकांचे गिरइबे तऽ मारब रे\nदुगो पाकल गिराव-------.\nएगो दोसरा गीत में अलगे बात बा, एगो महिला के सात गो बेटा बा लोग, उ आपाना के बलवान समझताड़ी, बाकी कवनो कुटिल आदमी उन्हुकरो के ताना मारऽ ता. एह गीत में देखीं ---\nमइनी खाली खइनी,\nबकुलवा खाला पान\nमइनी चलेली उतान\nबकुला मारेला तान\nमारेला तान ........ .\nएकरा से अलग एगो गीत में लइका सब के भीतर जीव जंतु आ पशु-पक्षी खातिर दया आ मोह नजर आवता. उ लोग बहुते दयालु बा. हमनी के भीतर उतना चिंता नइखे, जितना उ लोग के बा. फितिंगी सब के उ लोग पकड़त नइखे, ओकरा के भागे के बात करता लोग. उड़ जाए के बात करता लोग. देखीं एह गीत में........\nहूल फितिंगिया हूल\nतोर जान मारऽता\nपिपरा के पतवा पऽ खून चुवता\nहूल फितिंगिया हूल......\nखेल खेलत खानी कइगो गीत अइसन गावल जाला जेकरा के समझे के जरूरत बा आ ओकरा के लिखे के जरूरत बा. लेकिन, गते-गते अब टेक्नोलॉजी के कारण एह सभ खेल से लइका दूर होत बाड़न जा. हमनी के एह सबके सम्भारे के जरूरत बा. (यह लेख लेखक के न‍िजी विचार हैं.)


बतकुच्चन  – ७७ – Anjoria\nबतकुच्चन  – ७७\nSep 18, 2012 बतकुच्चन\nभोजपुरी के पहिला सुपर गायक बलेसर, बालेश्वर राजभर जिनका के लोग बालेश्वर यादव के गलत नाम से बेसी जानेला, के एगो गीत ओह जमाना में बहुत मशहूर भइल रहे. कटहर के कोआ तू खइलऽ त ई मोटकी मुगरिआ के खाई. पिछला दिने मोटा माल के चरचा ढेर चलल रहे त दिमाग में इहे मोटकी मुगरिआ घूमे लागल रहुवे. कटहर के कोआ बड़ा लजीज लागेला. बाकिर एकरा साथे एगो बड़ मुसीबत होला कि रउरा एकरा के अकेले ना खा सकीं. आम जामुन सेव पपीता अकेले खाइल पचावल जा सकेला बाकिर कटहर ना. एकरा खातिर यार दोस्त लोग, भा पूरा परिवार के जुटावे पड़ी तबे कटहर ओराई आ मिल जुल के पच खप जाई. बाकिर तबो समस्या रहिए जाला कि एह मुगरिआ के का कइल जाव. मुगरिआ बेसवाद चीझु ह. अलगा बाति बा कि एकरो तरकारी बन जाला. बाकिर हमरा मुगरिआ से कवनो मतलब नइखे. हम त बस कोआ तक ले सीमित राखब. खा सकब त खाएब ना खा सकब त बाँट देब. कहल जाला कि कोआ खा के पान ना खाइल जाव. काहे कि पान के पीक से कोआ अउरी फूल जाई आ पेट फाटे लागी. भउजी जवना मोटका माल के चरचा कइली ऊ एह कोआ जस रहल जवना के एगो गोल खा पचा लिहलसि. आ बात ओहिजे रहि गइल रहीत अगर अटरिया पर बइठल कागा काँव काँव ना कर दिहले रहीत. अब मोटा माल खाए वालन के हालत ओह आदमी जस हो गइल बा जे कोआ खा के पान खा लिहले होखे. लेकिन मोटा माल के अनुवाद करे से काहे मना कइली भउजाई से पता ना चलल. कहना रहल कि एकर अनुवाद से ऊ भाव बदल जाई जवन मोटा माल से आवत बा. हालांकि अंगरेजी में फैट मनी पहिले से चलन में बा. हो सकेला कि ऊ ना चाहत होखस कि लोग मोटा माल से फैट मनी ले चहुँपो. दक्खिन भारत के लोग हिंदी कम अंगरेजी बेसी जानेला. हो सकेला कि कर्नाटक बेल्लारी के फैट मनी पर लोग के धेयान चलि जाव. शायद एही से मना कइले होखीहें ऊ कि मोटा माल के हर भाषा में मोटे माल रहे दिहल जाव. बाकिर मुगरिआ त सभका झेले के पड़ी. देर सबेर एकरा बजरीहें के बा. लोकतंत्र के लाठी बेआवाज चलेले आ सबले अधिका तब चलेले जब सामने वाला के एकर तनिको अंदाजा ना रहे. मुगरी आ मुंदरी एके जइसन लागेला. मुगरी छोट हथियार होला जबकि मुंदरी आभूषण. अंगुठी के मुंदरी कहल जाला. मुंदरी से चलत मुद्दई पर धेयान चलि गइल आ याद आइल कि मुद्दई लाख बुरा चाहे तो क्या होता है, वही होता है जो मंजूरे खुदा होता है. मेरे मन कछू अउर है बिधना के कछु अउर. कोयला विभाग सम्हारत पंच प्रधानो के ना लागल होखी कि एह काजल के कोठरी में घुसे वाला के देहे करीखा लगला बिना ना रहे. जे लोग धनबाद झरिया के कोयला खदान वाला इलाका का बारे में जानेला से इहो जानेला कि पूरा झरिया के नीचे जमीन में आग लागल बा आ झरिया बस दिन गिनत बावे. बाकिर झरिया जा के देखीं त पहिला नजर में इहे लागी कि सब कुछ ठीके ठाक बा. वइसही आजु के पंचो लोग के लागत बा शायद कि सबकुछ ठीके ठाक बा जबकि पूरा जमीन धधकत बा. बस एकर ताव उपर आइल बाकी बा. जातजात माफी माँगब कि चाहे अनचाहे बतकुच्चन राजनीतिक हो गइल बा. बाकिर करीं त का? समाज से फरका त बानी ना.\nगृहमंत्री शिन्दे से भोजपुरी प्रतिनिधिमंडल भेंट कइलसि\nOne thought on “बतकुच्चन  – ७७”\nkistu Dicoshta says:\nhahke khusi ba ki hamra aapn bhasa me bat viwad ke ago rasta milal thank you\nLeaveaReply to kistu Dicoshta\tCancel reply


यूपी सरकार के फिरकापरस्ती के आरोप में घेरइला का बाद सुधार के कोशिश – टटका खबर\nमथुरा के जवाहरबाग में भईल बवाल में मारल गइल दू गो पुलिस अधिकारियन ला महज 20 लाख के मुआवजा का एलान का बाद यूपी के सपा सरकार पर चारो तरफ से एगो खास फिरका से प्रेम के आलोचना होखे लागल. खास क के सोशल मीडिया अखिलेश सरकार के अपना निशाना पर ले लिहलसि. प्रतापपुर के बवाल में लराइल मुसलमान अधिकारी के परिवार के 50 लाख रुपिया के मुआलजा आ परिवार के कई आदमी के सरकारी नौकरी दिहले रहलन अखिलेश यादव. इहां ले कि घर में गोहत्या क के गोमांस खाए आ राखे वाला अखलाको को परिवार के 45 लाख रुपिया आ चार गो फ्लैट दिहले रहुवे सपा सरकार. बाकिर जवाहर बाग में मारल गइल दू गो पुलिस अधिकारियन ला महज बीस बीस लाख के मुआवजा के एलान भइल रहे.\nअब चउतरफा फजीहत से घेराइल सरकार एहु लोग ला पचास पचास लाख रुपिया मुआवजा के एलान करे ला मजबूर हो गइल. बाकिर घर वालन के नौकरी देबे का मामला में फिरकावाराना फरक बनले रहि गइल बा.\nओेने पुलिस प्रशासन के दावा आइल बा कि एह बवाल के सरगना रामवृक्ष यादव मौके पर मरा गइल रहे. हालांकि घर वाले जब लाश सकार लीहें तबे एकर पुष्टि हो पाई. रामवृक्ष यादव के राजनीतिक रसूख देखत एहु में कवनो खेल कइल जात होखे त अचरज ना होखे के चाहीं.\nमामिला दबावे का कोशिश में काल्हु मथुरा के सांसद हेमामालिनी के जवाहरबाग ना जाए दीहल गइल.\nTags: जवाहर बाग, फिरकापरस्ती, मथुरा, सपा सरकार


पराया घर के बेटी - जनकदेव जनक - मैना: भोजपुरी साहित्य क उड़ान (Maina Bhojpuri Magazine)\nHome जनकदेव जनक Katha पराया घर के बेटी - जनकदेव जनक\nपराया घर के बेटी - जनकदेव जनक\nसंजू के शादी के दू बरीस बीत गइल रहे. अब उ एगो लक्ष्का के माई बन गइल रही. ओकरा बादों उनकरा घर में शांति ना रहे. हरमेशा सास-पतोह में झगड़ा होते रहे. उ इहे सोचत रहस कि कवन अइसन काम करस, जेकरा से उनुकर सास राधा आ ननद मुन्नी खुश हो सकस. सबसे बड़ा दुख उनुका तब होखे जब राधा से कुछों पूछला पर जबाव देस कि मुन्नी बबुनी चाहे जमाई बाबू से पूछ ल, उहे लोग तोहरा के ठीक से समुझा दिही कि का करे के बा कि नइखे करे के.\nएक दिन संजू घर के कपड़ा धोवत रही. ओकरा में उनका मरद संजय के कपड़ा भी रहे. साबुन घिसला से खिया के छोट हो गइल रहे. तब उ अपना पड़ोसी जमुना से एगो साबुन मंगवा लिहली,बाकिर जमुना से साबुन लेत उनकर ननद मुन्नी देख लिहली. इ घटना उनका खातिर महंगा पड़ल. मुन्नी अपना माई के कान फूंकदिहली. ई बात सुनते राधा बोल पड़ली,‘‘ अरे मुनिया, घर के सभे लोग मर गइल रल का रे कि तोर भऊजी जमुनवा से साबुन मंगवा लेलस हिअ. संजय के डय़ूटी से आवे दे तब एकर सहकल निकालत बानी..अबहीं से एकर पांव चौखट से पार होखे लागल त पता न बाद में का करी..़? ’’\nरोज रोज के झगड़ा आ खोभसन से संजू के देह दुबरा के आधा हो गइल. चिंता आ फिकिर से उनुकर दिमाग हरमेशा गर्म रहे लागल. बार-बार एके बात दिमाग में आवे कि घर में कमाये वाला उनकरे पति संजय बाड़ेंन ,ओकरा बादों एह घर में उनकर कवनों मान सम्मान नइखे. काहे ना अपना मरद पर आपन अधिकार जता के दबाव बढ़ाई. हर माह उनुकर तन्खाह के पइसा हथिय़ा लिंही. तब सास -ननद के नकेल कसल जा सकेला.\nसंजू के मरद संजय भारत कोकिंग कोल लिमिटेड के पूर्वी झरिया क्षेत्र में एकाउंटेंट रहले. माई बाबू के काफी दुलरूआ रहस. हर माह उ आपन तन्खाह अपना माई के हाथ में देस. बाकिर एह माह त संजू उनुकरा पाकिट से तन्खाह निकल लेले रही. जब संजय के मालूम भइल त उनकर हाल सांप छुछुंदर लेखा हो गइल. माई उनुकर बार- बार पइसा मांगस. दो चार दिन बहाना मारले, बाकिर कब तकले. उ अपना माई के देखते कन्नी काट के निकल जास. एक तरफ माई के ममता रहे त दुसरा तरफ मेहरारू के पियार. घर में बढ़त तनाव से उनुका ऑफिस में भी काम करे में मन ना लागे.\nएक सप्ताह बाद संजू अपना मरद संजय के 20 हजार रुपया देत कहली,‘‘ ई रुपिया घर खरच खातिर ह. माई के दे दिंही. बाकी रुपिया हमारा लगे रही. ’’\n‘‘ठीक बा रुपिया राख,बाकिर बेहिसाब खरच मत करीह!’’\n‘‘ जहवां खरच होता उहवां त बोलते नइखीं, उलटे हमरे पर चाप चढ़ावत बानीं,काहे ?’’ संजू सहजभाव से पूछली.\n‘‘ एह घर में के फिजूल खरच करत बाटे.’’ एकाएक आक्रोशित होत संजय बोल पड़ले.\n‘‘ चिल्लाई लोग मत, दिमाग पर काबू राखीं. हम पूछत बानी कि जमाई बाबू के घर दुआर बा कि ना, दू बरीस से एह घर में सरनारथी नियर काहे राखल गइल बानी. बेहिसाब खरच त ओही लोग पर होता. बोलीं, चुप काहे बानीं.’’\nसंजू के बात में दम रहे. एह से संजय अपना मेहरारू के सामने टीक ना पवले. चुप चाप हाथ में रुपिया लिहले उ बथानी गइलें. उहां उनुकर माई ना रहली. एह से रुपिया अपना बहिन मुन्नी के दे दिहलें.\nअब घर में जमाई बाबू राहुल आ मुन्नी के लेके झगड़ा होखे लागल. कबहूं ननद-भऊजाई लड़ पड़स त कबहीं सास पतोह के रगड़ा शुरू हो जाव. एहीं बीच संजू के कीनन एगो शीशा के गलास घर के सफाई के दौरान मुन्नी से फूट गइल. एकारा बाद ननद -भउजाई में जबरदस्त नोंक झोंक भइल. संजू मुन्नी के भिखारीन कह दिहली, ई बात राधा के मालूम हो गइल. ऊ अलगे संजू पर बरस पड़ली.\n‘‘ तोर अतना मजाल कि हमारा बेटी के भिखारीन बोल देले ह, उलटा सीधा हमरा बेटी के बोले वाला ते हईंस के? ’’ गुस्सा में सास राधा फट पड़ली.\n‘‘ ई घर हमार ह कवनों धरमशाला ना, हमार बोली लोग के ठीक नइखे लागत त इहां से उ अपना घर चल जाव..’’\n‘‘हम अपना बेटी के राखब देखत बानी के निकालत बा ?’’\n‘‘ केकरा बल पर राखेंम, ना जमाई बाबू कामत बानी ना ससुर जी, हरमेशा संजय के मुड़िये पर ठिकरा फोड़ाई का ?़ ’’\nसंजू के जबाब से राधा तिलमिला उठली. उनुकर बोलती बंद हो गइल. पागल कुतिया नियर भौंकत मुन्नी के साथे बथान के तरफ भाग गइली.\nऑफिस से अइला के बाद संजय के मन घर में ना लागल. उ अपना बथान में जा के बइठ गइलें. ओहीजा माल जाल के खियावत सोचे लगलें. पता ना एह घर में केकर नजर लाग गइल बाटे. हंसत खेलत जिनगी नरक बन गइल बा. संजू के बात से जहवां माई परेशान बिया, ओहीजा बहन के भी घर काटे दउड़ता. बाबू जी फेरू से फेरी के काम शुरू कर देले बानी. माथा पर कपड़ा के गठरी लेले गली कूची में घुमल फिरत बानीं. का करीं कुछ समझ में नइखे आवत. ओही टाइम मुन्नी आ गइलीं. भाई के उदास चेहरा देख के बोल पड़ली, ‘‘ भइया काहे मन मरले बाड़,ऑफिस में कवनों बात भइल बा का?’’\n‘‘ना मुन्नी कवनों बात नइखें,अइसही बैइठल बानी.’’\n‘‘ ना भइया, तू कुछ छुपावत बाड़, सांच सांच बताव. हमार किरिये ,जरूर कवनों बात बा.’’ मुन्नी अपना भाई पर अधिकार जमावत पूछ बइठली.\n‘‘का कहीं कहल जात नइखें, जानते बाड़ू राहुल बाबू के लेके घर में कोहराम मचल रहता. हम चाहत बानी कुछ दिन खातिर तू लोग अपना घर चल जइत..’’ अपना आत्मा के मार के संजय बहिन से ई बात जइसे बोलते रहस, तले उनुकर माई आ गइली आ लतारे लगली.\n‘‘ हम ना जननी कि तू हमारा कोखी से मेहरी के गुलाम जनम लेब. आरे निकालहीं के बा त बहिन के ना माई-बाबू के निकाल द,जेसे तोहरा मेहर के छाती ठंढ़ा हो जाव!’’\nएह घटना के बाद मुन्नी अपना मरद के साथे धनबाद में रहे लगली. बीच में जब भी मउका मिले, माई- बाबू से मिले खातिर आ जास. आपन दुखम -सुखम सुना के फेरू लवट जास. एक दिन मुन्नी अपना माई से कहली, ‘‘ धनबाद वाली जमीन हमरा मिल जाइत त ओहमें घर बना लिहतीं, भाड़ा के मकान में रहल बड़ा कठिन बा. रोज कबहीं पानी खातिर त कबहीं बिजली खातिर मकान मालकिन से चख चख होत रहत बाटे. घर बन जाई त तुहूं लोग आ के रह सकत बाड़. ’’\nराधा के ई बात पसंद आइल. उ मुन्नी से कहली कि जमीन लेवे के बा त अपना बाबू जी से बोल. काहे कि उहें के नाम से जमीन बाटे. मुन्नी के बगल में बइठल उनकर बाप धीरज हामी भर दिहलें. बेटी दामाद के नामें जमीन रजिस्ट्री हो गइल.\nमुन्नी के मरद राहुल लालची किस्म के आदमी रहस. ओकरा पास स्वाभिमान नाम के कवनों चीज ना रहे. धनबाद में उ एगो प्राइवेट कंपनी में काम करत रहस. अतना पइसा मिल जाव, जेसे दुनू परानी के जीवन बढ़िया से कट सकत रहे. बाकिर जब राधा जइसन सास घर जमाई बनावे के तइयार रही त राहुल के का इतराज. उ मुन्नी के साथे ससुराल में बैठ के गुलझाड़ा उडा़वत रहस आ आपन पइसा बैंक में जामा करस. ओही पइसा से जमीन मिलला के बाद घर बना लिहलें.\nसंजू के जब धनबाद वाली जमीन पर मुन्नी के घर बने के खबर मिलल त उ उनका पैर के नीचे से धरती घिसक गइल. विश्वास ना भइल. उ जा के घर देख अइली. अपना मन के आक्रोश अपना सास-ससुर आ पति पर उतली. सास ससुर के हुक्का पानी बंद कर दिहली.\nबेटा के चुपी आ बहू के बेरूखी से संजय के पिता धीरज बेमार पड़ गइलें. ऊ बार बार घर के बिगड़त हालात के सुधारे के कोशिश कइलें, बाकिर हालत आउर बिगड़त चल गइल. अब मन मारके कपड़ा के फेरू में आपन समय काटत रहलें.\nधीरज के बेमारी से राधा के हेकड़ी भी भूला गइल रहे. सबसे बड़ा दुख त उनुका अपना बेटी -दमाद पर होखे. जब ले घर ना बनल रहे हर टाइम दुनू घर के माटी कोड़लें रहस. घर बनला के बाद त साफे भुला गइल रहस. ऐने मरद के बेमारी से राधा के हाथ खाली रहे. सोचली कि बेटी -दमाद के मदद से धीरज के कतही अस्पताल में भरती करा दी. एहे सोच के बेटी के घर गइली.\nधराऊ कपड़ा पहिर के मुन्नी आ राहुल कतहीं जाये के तइयारी में रहे लोग, ओही समय में राधा पहुंचली. दुनू जाना देख के बड़ा खुश भइल लोग. मुन्नी हंसत बोलली कि बड़ा खुशी के मउका पर आइल बाड़ू माई, एगो बिआह समारोह में जात बानीस, कंपनी के मालिक के बेटी के शादी बा.\n‘‘ हम बारात करे नइखीं आइल बबुनी, तोहरा बाबूजी के तबियत बहुते खराब बाटे. उनुकरा के कतही भरती करा द लोग. ’’ ई बात कहत राधा के आंख छलछला आइल.\n‘‘ आरे माई ,एह खुशी के मउका पर का रोवे धोवे लगली. पाकल फल के कहिया ले गाछ पर टंगले राखब. चलीं, बारात से अइला के बाद भरती करावे के बारे में सोचल जाई.’’ राधा के दमाद राहुल मुन्नी के बोले से पहले बोल पड़लें.\nदमाद के बोली राधा के करेजा में गोली नियर लागल. दिल दिमाग झनझना गइल. उनकर आहत मन कहलस कि बेटी के ममता में पतोह के दुश्मन बना लिहलू, अब त बेटी दमाद के अपनान त सहे के पड़बे करी. आंखी में लोर भरलें ऊ उहां से गोड़ पटकत घरे भगली.\nऐने संजू जबसे मुन्नी के घर देख के आइल रही तब से उनकर दिन के चैन आ रात रैन उड़ल रहे. हरमेशा मरद मेहरारू में महाभारत छिड़ल रहे. संजू कहत रही,‘‘ तोहरा अपना बाल बच्च के फिकिर नइखे,बाकिर हमरा त बाटे. तू जवन कमइल तवन अपना माई, बहिन आ बहनोई पर लूटा दिहल. चार कट्ठा धनबाद में जमीन रहे ,उहों तोहार बहिन छीन लिहलस. ओह में तोहार हिस्सा ना रहे का ़?’’\n‘‘ जमीन त बाबूजी के नावे रहे. ऊ अपना बेटी के दे दिहलें त का हम जिंदा ना रहब.’’\n‘‘ तोहरा जिंदा रहे के बा त रह, बाकिर जबले ओह जमीन के बदले जमीन ना मिली, हमार छाती के आग ठंढ़ा ना होई. ’’\nसंजय के अइसन लागल कि संजू पगला गइल बिया. उ जतने पियार से समुझावे के कोशिश करस, उ ओतने बढ़ चढ़ के बोलत रहे. संजय के लागे कि एक तरफ बाप बेमार बाड़ें, झगड़ा के डर से उनुकर इलाज नइखे हो पावत . घर में जबले रहब झगड़ा होते रही, इहे सोच के ऊ घर से बाहर जाय़े लगले. तबही संजू गुस्सा में नागिन खानी फन कढ़ले उनकरा आगे आके खड़ा हो गइली आ बोलली,‘‘ आपन भलाई चाहत बाड़ त फैसला क के जा.., एह घर में हम रहेब ना त ई बूढ़ा बूढ़ी..’’\n‘‘तोहार अतना मजाल कि हमारा जीते जी माई बाबू के घर से निकाल देबू, तोहार हाथ गोड़ तुड़ के जिंदा जमीन में गाड़ देहब..’’ खिसिया के ऊ जइसे मारे खातिर संजू के ऊपर हाथ उठवले , ओबी बीच उनुकर बेमार बाप बीच में आ गइले. संजय के ऊठर हाथ रूक गइल. ऊ बाप के सामने खड़ा ना हो पवले, तुरंत घर से घिसक गइले.\n‘‘ अरे बेटी, शांत हो जा. जादे गुस्सा ठीक नइखे. हमनी के घर से निकाले के जरूरत नइखे. हम दुनू परानी अबही घर छोड़ के चल जात बानीस. जाते जाते तोहरा से ईहे कहब कि बेटी के ममता में खुदगरज बन गइल रहीं. जवना से तोहार हक मार देले बानी. एह बेइमानी के सजा सिर माथे पर. जब आपन जामल खून दगा दे देलस,त तू त पराया घर के बेटी हऊ...’’ अतना बोल के धीरज अपना राधा के साथे घर चउखट पार कर गइले.\nअचानक ई बात संजू के करेजा में धक से लागल. आसमान में उड़त उनुकर मन धड़ाम से जमीन पर गिर पड़ल. सास ससुर के जात देख के उनुकर आंख बरस पड़ल. दुनू के रोके खातिर पीछे दउर पड़ली.\nअंक - 50 (20 अक्टूबर 2015)


बतकुच्चन  – ९३ – Anjoria\nजनवरी 7, 2013 बतकुच्चन\nपिछला पख बलात्कार का नामे रहल. जेनिए देखी तेनिए लोग बलात्कार का खिलाफ धरना प्रदर्शन में लागल रहुवे. सोचनी कि काहे ना हमहू एही पर कुछ बतकुच्चन कर ली. फेर पता ना कब मौका मिले ना मिले. आन समय में बलात्कार के चरचा फूहड़ मानल जा सकत रहे बाकिर आजुकाल्हु एकरा के सामयिक मान लिहल जाई. बाकि आदत मुताबिक हमरा बलात्कार से कम बतकुच्चन से ढेर मतलब बा. व्याकरण में एगो होला विलोम आ दोसरका होला समानार्थी शब्द. अब सोचत बानी कि पहिले विलोम के चरचा करीं कि समानार्थी के. बलात्कार का मतलब ओइसन काम जवन बलाते कइल जाव. माने ना सईंयाँ करे बरजोरी वाला काम. त बलात्कार, बलजोरी भा बरजोरी आ बरियारी एके जइसन मतलब वाला होखला का बावजूद एक जस ना होखे. बलात्कार में नाराजगी, खीसि घोराइल रहेला जबकि बलजोरी में एक तरह से प्यार भरल ओरहन जइसन भाव. आ बरियारी एहू से अलगा होला. बरियारी बाहुबलियन भा टोला जवार के दादा टाइप लोग के काम. बाकिर दिल्ली में होखत बलात्कार का खिलाफ प्रदर्शन पर सरकारो आपन बरियारी देखावे में लागल रहुवे. कबो मेट्रो बन्द कर देव त कबो धारा १४४ लगा देव. पुलिस परेशान रहुवे कि केकरा से बतियावल जाव. सभे अपना मर्जी से आवत बा आ सभे नेता जस बा, अब एह में के केकरा के नेता मानो. सरकारो के आदत नइखे बनल अबही ले कि ऊ जनविरोध के भावना समुझ सके, ओकरा से निबटे के तरीका खोज सके. ओकरा त विरोधी दल वालन के बोलावल रैली से निपटे के आदत बा आ ऊ तरीका एह जनविरोध से निपटे में सफल नइखे होखत. देर सबेर सरकारो के आपन बरियारी छोड़े के पड़ी.\nई त भइल बलात्कार, बरियारी, आ बलजोरी के बात. अब चलीं तनी विलोम शब्दनो के चरचा कर लिहल जाव. बलात्कार के विलोम का होखी? पहिला नजर में त कह दी लोग कि बलात्कार के विलोम का? कवनो जरूरी बा कि हर शब्द के विलोम होखबे करे. बाकिर हमरा मन में दू गो शब्द आवत बा सत्कार आ सहकार. अब सत्कार के विलोम त दुत्कार होला. आ बलाते करे वाला बलात्कारी के भलही दुत्कारल जाव, बलात्कार के दत्कार लिहल जाव बाकिर बलात्कार के दुत्कार त कहल ना जा सके. आ से बाचल सहकार. माने कि ऊ काम जवन सहमति से, सह में कइल जाव. हालांकि सहकार खास तरह के एगो आम के पेड़ आ सहकर्मीओ के कहल जाला. तबहियो सहकार के इस्तेमाल सहमति से, सहयोग देत करे वाला कामो के कहल जा सकेला, सह दू तरह के हो सकेला,. सहमति आ बढ़ावा. सहकार सामने वाला के सहमति से होखल काम भा दोसरका के सह में कइल काम हो सकेला. अलग बाति बा कि सह पा के लोग सहकिओ सकेला. सहकल में काम करत करत आदमी परिके लागेला. एकाध बेर त सहकल में काम होला बाद में ऊ परिके लागेला. ओकरा आदत पड़ जाला कवनो काम के भा नशा के. उपर झापर देखला पर सहकल आ परिकल में फरक ना होखे बाकि गहिराई से देखीं त दुनु अलग होले.. आ आजु एही परिकल पर कहल एगो कहाउत से आपन बतकुच्चन रोकत बानी कि परिकऽ ए बिलार, कहिओ खइबऽ मूसरी के मार. अब मूसरी आ मूसरी के फरक के चरचा फेर कबो.


दिलआवेज़ खान लेके आवत बाड़ें ’साली बड़ी सतावेली’ – Anjoria\nसिनेमा भोजपुरी ला नया बाकिर अनेके हिंदी निर्देशकन के निर्देशन सहकर्मी रहल निर्देशक दिलआवेज़ खान के पहिला भोजपुरी फिलिम ’साली बड़ी सतावेली’ जल्दिए रिलीज खातिर तइयार होखी. एहमें रवि किशन, रानी चटर्जी आ रिंकू घोष के मुख्य भूमिका बा आ साथे बाड़न फिरदौस खान, नौशाद खान, साहिल सन्नी , निरुपमा वर्मा , पुष्पा वर्मा, प्रिया पांडे वगैरह.\nआशिक आरिफ मूवीज के बैनर तले निर्माता आरिफ हुसैन आ आशिक मोहम्मद के एह फिलिम के निर्देशक दिलआवेज़ खान बिहार के शेरघाटी गया से आवेलें. बचपने से फिलिमन से जुड़े के सपना देखत मुंबई आवे वाला दिलआवेज़ राजकुमार कोहली के फिलिम ’कहर’ से बतौर सहायक निर्देशक सिनेमा इंडस्ट्री में डेग धइलन. इनकर काबिलियत देखत राज कुमार कोहली अपना फिलिम ’जानी दुश्मन’ मुख्य सहायक बनवलन आ राइटिंग टीमो में जगहा दिहलन.\nराजेश खन्ना, अक्षय कुमार, सुनील शेट्टी, समेत हिंदी के अनेके बड़का कलाकारन संग काम कर चुकल दिलआवेज़ के कबो सहायक रहल इम्तियाज अली, आ मोहित सूरी आजु हिंदी सिनेमा में बड़का नाम बाड़ें. एकरा के मुकद्दर के बात मानेले दिलआवेज़. कहलन कि कुछ कारण से शाहरुख़ खान आ अक्षय कुमार के लेके प्लान भइल फिलिम अटक गइल बाकिर एकर अफसोस नइखे उनुका काहें कि ऊ मानेलें कि मेहनत कबो बेकार ना जाव. बड़का निर्देशकन संगे काम कर के जवन सीखे के मौका मिलल ओकरे फल ह कि पोस्ट प्रोडक्शन में जेही उनुकर फिलिम ’साली बड़ी सतावेली’ के रशेज देखल सभे तारीफे कइल.\n’साली बड़ी सतावेली’ में रानी चटर्जी रवि किशन के साली बनल बाड़ी आ रिंकू घोष पत्नी. दिलआवेज़ खान के कहना बा कि फिलिम जीजा साली के नोक झोंक पर ना बलुक एगो असरदार मसला पर बनल बा. ई एगो संजोगे ह कि फिल्म में साली के भूमिका निभावत रानी चटर्जी रियल लाइफ में दिलआवेज खान के साली हई.\nफिलिम अगिला साल होली पर रिलीह करे के प्लान बा.


आलोक कुमार के ’गंगा जमुना सरस्वती’ १५ अगस्त के रिलीज होखी – Anjoria\nभोजपुरी सिनेमा के सबले सफल निर्माता आलोक कुमार अब भोजपुरी के अबही तकले के सबले बड़हन फिल्म ’गंगा जमुना सरस्वती’ से भोजपुरी परदा छाप लेबे के तइयार हो गइल बाड़न. एह फिल्म ’गंगा जमुना सरस्वती’ में पहिला बेर भोजपुरी सिनेमा के तीनों बड़का सुपर स्टार, मनोज तिवारी ‘मृदुल’, रवि किशन आ दिनेशलाल यादव निरहुआ, एक साथे नजर अइहें. अतने ना एह फिल्म में पहिला बेर सिनेमा भोजपुरी के तीन गो बड़की नायिको लोग, रानी चटर्जी, रिंकू घोष आ पाखी हेगड़े, एक साथे नजर अइहें.\nतीन करोड़ के लागत से बनल एह फिल्म के पूरा तरह से व्यावसायिक फिल्म बतावत बाड़ें आलोक कुमार आ उनकर कहना बा कि ई फिलिम दर्शकन के भरपूर मनोरंजन करत तीनो घंटा बन्हले रही. फिल्म के शूटिंग 45 दिन में पूरा कर लिहल गइल आ एहमें सबले बेहतरीन एक्शन स्टंटस् के दीदार होखी दर्शकन के.\nगीतकार प्यारेलाल यादव अउर एस, कुमार, संगीतकार राजेश रजनीश, एक्शन मास्टर आर.पी. यादव, कार्यकारी निर्माता विकास कुमार हउवें.


सगरी खबर भोजपुरी में (मंगल, 16 जून 2015) – टटका खबर\nदू दिन से कुछ मीडिया पर सुषमा स्वराज के इस्तीफा माँगत अभियान चलावल जात बा. एही अभियान का सहारे कांग्रेसो आपन बचल खुचल ताकत जोड़ दिहले बिया. सुषमा पर आरोप बा कि लंदन में रहल ललित मोदी के इंगलैंड से यात्रा के कागजात हासिल करे में सहयता चहुँपवली जबकि ललित मोदी का खिलाफ इडी के मुकदमा चलत बा. बतावल जात बा कि मीडिया के एह तरह के हरकत के अनेसा देखत सुषमा आपन इस्तीफा देबे के पेशकश कुछ दिन पहिले कइले रहुवे बाकिर संघ के दखल का बाद उनकर पेशकश ना मानल गइल. एह मामिला में सुषमा कवनो गलत काम नइखी कइले. ऊ महज अतने कहली कि अगर इंगलैंड के कानून इजाजत देत होखे त ऊ ललित मोदी के कागजात दे सकेला. पिछला कांग्रेसी सरकार का दौरान इंगलैड से कहल रहुवे कि ललित मोदी के सुविधा दिहला से भारत इंगलैंड के संबंध खराब हो सकेला. दोसरा तरफ से सुने में आवत बा कि सुषमा स्वराज अपना इस्तीफा के कवनो पेशकश ना कइले रहुवी काहे कि ऊ कवनो गलत काम कइलही नइखी.\nएह बीच कांग्रेस जिद ठान लिहले बिया कि सुषमा से इस्तीफा लेइए के दम ली. असल में ओकरा बहुते दिन से मुद्दा के तलाश रहुवे जवन अचके में बिलाई का भागे सिकहर टूटल वाला अंदाज में भेंटा गइल बा. एह काम में कुछ अउरिओ दल शामिल हो गइल बाड़े बाकिर समाजवादी पार्टी के साफ पल्ला झाड़ लिहला का बाद सेकूलर एकता में दरार लउक गइल बा.\nमीडिया के दोगलापंथी के नायाब नमूना में यूपी के मंत्री आजम खान के बयान कि ‘बदबू योग से ना आवे योगी से आवत बा’ के बाकायदा एह तरह से पेश कइल जात बा कि ऊ योगी आदित्यनाथ खातिर कहलन. दोसरा तरफ भाजपा के प्रदेश अध्यक्ष लक्ष्मी कांत बाजपेयी के बयान कि ‘अगर आजम खान के योगी से बदबू आवत बा त हमरो उलेमा लोग से बदबू आवेला’. बाजपेयी के एह बयान के तूड़ताड़ के पेश कइल जात बा कि कहलन कि ‘उलेमन से बदबू आवेला!’ वाह रे दोगली मीडिया आ तोहार दोगलई.\nबम्‍बई शेयर बाजार में आजुओ बिकवाली के दबाव लउकल बाकिर बाजार आखिर में बढ़त ले के बंद भइल. सेंसेक्स में करीब 100 अंक आ निफ्टी में 33 अंक के बढ़त दर्ज भइल बा. ग्रीस का तरफ से कर्जा चुकावे में कमजोरी देखत एशियो के बाजार सहमल बाड़ी सँ.\nकाल्हु आकाशवाणी के एगो कार्यक्रम में केन्द्र सरकार के पर्यटन नागरिक उड्डुयन आ संस्कृति राज्य मंत्री डा. महेश शर्मा कहलन कि सरकार भगवान राम के जन्म, जीवन आ रामायण से जुड़ल जगहन के रामायण सर्किट के तहत विकसित करी. एह काम ला 120 करोड़ रुपिया खरच करे के योजना बनावल गइल बा. कहलन कि पटना हवाई अड्डा पर दबाव कम करे खातिर दरभंगा हवाई अड्डा के विकसित करे के योजना सोचात बा. दिल्लीओ में एगो अउर हवाई अड्डा बनावे के जरूरत लागे लागल बा.\nसूखा के अनेसा का चरचा का बीच देश में एह महीना सामान्य का तुलना में तेरह फीसदी अधिका बरखा भइल बा. दक्षिण-पश्चिम मॉनसून अरूणाचल प्रदेश, पश्चिम बंगाल के गांगेय क्षेत्र, ओडिशा, कोंकण, गोआ, विदर्भ आ तेलंगाना में सक्रिय हो गइल बा. झारखण्‍ड आ बिहारो में मानसून के अनुकूल माहौल बने लागल बा.\nबंगला देश के सुप्रीमकोर्ट जमाते-इस्‍लामी नेता अली अहसान मोहम्‍मद मुजाहिद के मौत के सजा बरकरार राख दिहले बावे. एह फैसला का खिलाफ ओहिजा के जमाते-इस्‍लामी पार्टी बुध का दिने हड़ताल के गोहार कइले बिया.\nआजु मंगल का दिने इलाहाबाद के नैनी इलाका में एगो लड़ाकू जगुआर विमान गिर गइल जवना से दू गो में से एगो पायलट जख्मी हो गइले. संजोग से विमान गिरला से कवनो आदमी के मौत ना भइल काहे कि जवना इलाका में गिरल ओहिजा रिहाइश ना रहुवे.\nविदेश मंत्री सुषमा स्वराज आज मंगल का दिने सिक्किम में नाथुला दर्रा के नयका राह से जाए वाला श्रद्धालुअन के पहिलका जत्था के रवाना करवली ओम नम: शिवाय कहत आपन संबोधन शुरु करे वाली सुषमा कहली कि पीएम मोदी के कोशिश का चलते चीन एह यात्रा खातिर एगो अउरी सुगम राह खोल दिहलसि जवना से अब लोग बहुते आराम से मानसरोवर के यात्रा कर सकेला.\nछतीसगढ़ में आदिवासी इलाका में पदयात्रा पर निकलल कांग्रेस उपाध्यक्ष राहुल गाँधी के काफिला में शामिल दू गो गाड़ी अपने में टकरा गइली सँ. संजोग से एहमें केहू के जान ना गइल. एगो सिपाही एह हादसा में घवाहिल जरूर हो गइल बा.\nभाजपा का तरफ से साफ क दीहल गइल बा कि बिहार विधानसभा चुनाव से पहिले नेता के नाम के एलान ना होखी. बिहारो में हरियाणा महाराष्ट्र का तरह नरेन्द्र मोदी का नाम पर लड़ी एनडीए. जंगल राज के वापसी ना होखो आ जहर राज खतम जाव एह खातिर हर गोल के स्वागत करे ला तइयार बिया भाजपा. इहो बतावल जात बा कि भाजपा का तरफ से अबकी मुसलमानो उमेदवार उतारल जइहें. वइसहू अब मुस्लिम समाज के भाजपा से पहिले जइसन नाराजगी नइखे रहि गइल.\nसोमार मंगल के बीच अधरतिया से पेट्रोल साठ पइसा महँग हो गइल जबकि डीजल के दाम में 1 रुपिया 35 पइसा के कमी क दीहल गइल.\nबलिया के एगो निजी अस्पताल में भइल दुराचार का मामिला में न्यायायिक हिरासत में बंद डाक्टर के पत्नी औरतन के एगो जुुलूस ले के बलिया समाहरणालय आ जेल का सोझा प्रदर्शन कइली. प्रतिनिधि मंडल ले के जिलाधिकारी से भेंट क के कहली कि डाक्टर के राजनीतिक साजिश का चलते फँसावल गइल बा जबकि ऊ खुदे आरोपी कर्मचारी के पकड़ के पुलिस के सँउपले रहलें. कहली कि न्याय के तकाजा बा कि डाक्टर आ आरोपी लड़िकी दुनू के नार्को टेस्ट करवा के सचाई के पता लगावल जाव.\nबिजली के किल्लत से परेशान बलिया के लोग का खिलाफ प्रशासन मुकदमा दर्ज करा दिहले बिया काहे कि ई लोग बिजली किल्लत के खिलाफ सड़क जाम कइले रहुवे. सोमार का दिने एह मुद्दा पर छात्र नेता शहीद पार्क में अनशन पर बइठले आ एह मामिला में आरपार के लड़ाई लड़े के एलान कइले.\nयूपी के इंजीनियरिंग आ मैनेजमेंट कालेजन में दाखिला खातिर यूपीटीयू के काउन्सलिंग आजु मंगल का दिन से शुरु हो गइल बा.\nमऊ के डाक्टर मधेसिया से बीस लाख रुपिया रंगदारी मांगे का मामिला में पुलिस दोहरीघाट बस स्टैंड का लगे से एगो नवही के गिरफ्तार कर लिहलसि जेकरा फोन से रंगदारी मांगल गइल रहुवे. ओकर भाई जेल मे बंद बा आ ओही जेल में श्यामबाबू पासीओ बंद बा. महाराजगंज अदालत में पेशी पर आइल ओकरा भाई आ एगो अउर कैदी में से कैदी ओकरा फोन से एगो फोन करे के बात कहलसि आ ओकर फोन ले के कतहीं बात कइलसि.\nजौनपुर के सिकरारा इलाका के भीलमपुर मोड़ का लगे एगो ट्रक से धक्का लगला का बाद मोटरसाईकिल पर सवार तीन गो नवही ट्रक का चक्का का नीचे आ गइले आ कचरा के ओहिजे ओह में से दू जने के मौत हो गइल. तिसरका के खराब हाल में बीएचयू रेफर क दीहल गइल बा.\nआठ दिन से सारण जिला के अवतार नगर इलाका के फकुली गाँव से गायब इंटर छात्रा सोमार का दिने बेहोशी का हालत मे सड़क किनारे फेंकल मिलल. होश में अइला पर बतवलसि कि अपना विकलांग महतारी खातिर दवाई लेबे गाँवे का दुकान जात रहुवे जब गाँवे के एगो लड़िका ओकरा के उठा लिहलसि आ तीन ले अपना कोठरी में बंद के के रखलसि आ अपना तीन गो अउरी साथियन संगे ओकरा से दुराचारो कइलसि. बाद में जब बात खुले के डर भइल त ओकरा आँख पर पट्टी बान्ह के कहीं अउर भेज दिहलसि आ ओहिजो तीन दिन ले ओकरा साथे दुराचार भइल. आ अब ओकरा के फेंक के चल गइले सँ. पुलिस मामिला के तहकीकात करत बिया. अपहरण करे वाला फरार बावे.\nबार बार कहला का बावजूद आपन हथियार ना खरीदे वाला लोग के लाइसेस छपरा जिलाधिकारी रद्द कर दिहले बाड़न. बतावल जात बा कि अइसन 1081 लोग बा जे लाइसेंस त बनवा लिहलें बाकिर आजु ले हथियार ना खरीदले. कुछ लोग कई साल से अपना लाइसेस के रिन्ययओ करावत रहुवे. थाक हार के एह लोग के लाइसेंस रद्द क दीहल गइल.\nसिवान के तेजाब कांड के चश्मदीद गवाह राजीव रौशन के हत्या का मामिला में राजद सांसद रहल मो. शहाबुद्दीन के जमानत याचिका रद्द क दिहलसि सिवान के एगो अदालत. अब ऊ पटना हाई कोर्ट में अपील करीहें.\nसिवान जिला के महाराजगंज इलाका के तेवथा गाँव से अतवार दुपहरिया से गायब बूड़ हजाम के लाश सोमार का दिने गांव का बहरी एगो तालाब में मिलल बा. लागत बा कि केहु कवनो धारदार हथियार से ओकर गरदन काट दिहले बा आ ओकरा बाद पोखरा में फेंक दिहलसि.\nगोपालगंज जिला के कुचायकोट इलाका के मतेया खास गांव के एगो घर में अतवार के रात घुसल चोर के गांव के लोग पीट पीट के मुआ दीहल. पुलिस लाश कब्जा में ले के पोस्टमार्टम करे खातिर भेज दिहले बिया.\nशुक का दिने आइल आन्ही का चलते जगहे जगहे पोल गिरला का बाद से गोपालगंज जिला के उचकागांव प्रखंड के कई इलाकन में ओही दिन से बिजली गायब बिया.\nमोतिहारी जिला के हनुमानगढ़ी मोहल्ला में रहे वाला आ रेडीमेड कपड़ा के व्यवसायी पवन कुमार से पाँच लाख रुपिया के रंगदारी मांगल गइल बा आ ना दिहला पर जान से मार देबे के धमकी दीहल गइल बा.\nमोतिहारी जेल में सोमार का दिने पड़ल छापा में सगरी संवेदनशील वार्ड के तलाशी का दौरान एगो सेल फोन, बैट्री चार्जर, सिमकार्ड आ चार गो घड़ी बरामद भइल बा. पुलिस अब ओह मोबाइल के काल डिटेल निकलवावत बिया.\nपश्चिमी चंपारण के रामनगर इलाका के सहसराव गाँव का लगे अतवार के साँझ एगो ट्रैक्टर पलट गइल जवना से ओह पर मजदूरी करत नौतनटोला गांव के मजदूर के मौत हो गइल.\nआरा के जगदीशपुर इलाका में आरा-मोहनियां नेशनल हाइवे पर हाटपोखर गांव का नियरा सोमार साँझ एगो ट्रक आ सफारी गाड़ी के टक्कर से सफारी पर सवार प्रापर्टी डीलर के मौत हो गउवे. मरे वाला जहदीशेपुर के चन्द्र गुप्त सिंह रहलन.\nभोजपुर जिला में बिजली किल्लत से नाराज परेशान व्यापारी सोमार का दिने संदेश बाजार में आपन दुकान बंद रखले आ आरा-संदेश अउर संदेश-पवना रोड जाम क के आठ घंटा ले विरोध जतवलें.\nरोहतास जिला के न्यू सिधौली के एगो आदमी पर झारखंड सचिवालय में सहायक आ क्लर्क का तौर पर बहाली करावे के झाँसा देके नाहियो त करीब डेढ़ करोड़ रुपिया के घगी के मुकदमा दर्ज करावल गइल. बीस लोग लिखित में शिकायत कइले बावे.\nबक्सर जिला के मिश्रवलिया गाँव के एगो मजदूर के मौत बिजली के तार के करंट से हो गइल.\nबक्सर के जिला नियोजनालय सोमार का दिने आइटीआई मैदान में नियोजन मेला लगवा के करीब एगारह सौ बेरोजगारन के नौकरी दिअवलसि.


तोरा लउकत नईखे कि हम नामाज पढ़तानी? आन्हर भईल बाड़े का\nUpdated: Nov 08, 2017, 04:44 PM IST\nबचपन से लेके अभी तक अकबर-बीरबल के कहानी त बहुत बेर सुने के मिलल होई, लेकिन ए कहानी के खूबी बा की एकरा में अकेले अकबर बाड़े, बीरबल नईखन। एक बेर अकबर के जंगल घुमे के मन कइलस अवुरु उ अकेले महल से निकल गईले।\nजंगल में चलत-चलत नामाज पढ़े के समय भ गईल। अकबर के लगे एगो दरी रहे, जवना के उ तुरंत जंगल में बिछा के नमाज पढ़े लगले। अकबर नमाज पढ़त रहले कि कुछ दोसर काम करत रहले, इ त कहानी में पता आगे चली, फिलहाल मान लिही की नमाज पढ़त रहले।\nबादशाह अकबर अभी नमाज पढ़ते रहले कि उहाँ एगो औरत अपना पति के खोजत आ गईल। उ औरत अपना पति के लेके अतना चिंतित रहे कि ओकर ध्यान अकबर के दरी प ना गईल आ उ अकबर के दरी प गोड़ धरत आगे बढ़ गईल।\nअकबर जब औरत के अपना दरी प गोड़ धरत देखेले त गरमा गईले अवुरी ज़ोर से चिलइले –'तोरा लउकत नईखे कि हम नामाज पढ़तानी? आन्हर भईल बाड़े का? लउकत नईखे कि हम खुदा के बंदगी करतानी आ तू हमरा दरी प गोड़ ध के चल गईले।'\nबादशाह अकबर के बात सुनके उ औरत एगो दोहा पढ़लस – 'नर राची सूझी नहीं, तुम कस लख्यों सुजान। पढि कुरान बौरे भयो, नहीं राच्यौ रहमान।'\nऔरत कहलस – 'हम त अपना पति के खोजे में बेहाल हो चुकल बानी अवुरी एहीसे हमार ध्यान रउआ दरी प ना गईल ह बाकी रउआ कईसन नमाज पढ़तानी कि खुदा के छोड़ दरी के चिंता कईले बानी?'\nउ आगे कहलस, 'ई देखला से त बुझाता कि राउर ध्यान खुदा में कम, दरी प ढ़ेर रहे'। औरत के बात सुनला के बाद अकबर के अपना गलती के जानकारी मिलल अवुरी उ कहले कि अब से नमाज पढ़त घरी हमार समूचा ध्यान खुदा में रही।\nए कहानी के सार बस अतने बा कि जवन काम करी उ पूरा मन लगा के करी। चाहे पूजा-पाठ होखे भा दोसर कवनो काम।\nFirst Update: 05 June, 2014 08:08 PM


एगो नशेड़ी अपना साथी नशेड़ी के हत्या कर दिहलसि – टटका खबर\nवाराणसी के भोजूबीर में चाय के दुकान चलावे वाला दशरथ यादव आ सिकरौल के शाहनवाज दोस्त रहलें आ संगही संगे नशा करत रहलें. नशा के फेर में शाहनवाज पर दशरथ के कुछ रुपिया उधार हो गइल रहुवे. एही रुपिया का चलते मकबूल आलम रोड का लगे कब्रिस्तान में नशा करत घरी दुनू में झगड़ा बढ़ गइल आ दशरथ एगो नोकिला पत्थर से मार मार के शाहनवाज के हत्या कर दिहलसि. संगे बइठल दू गो दोस्त भाग गइलें. हत्या क के भागत दशरथ के लोग चहेट के ध लीहल आ कैंट पुलिस के दे दीहल.\nTags: नशेड़ी, वाराणसी, हत्या


बिहार आ छपरा न्यूज 24 मई 2015 – टटका खबर\nबिहार आ छपरा न्यूज 24 मई 2015\nएह साल के आखिर में होखे वाला चुनाव के मद्दे नजर जनता परिवार के समेटे के कोशिश में पेंच फँस गइल बा. लालू नइखन चाहत कि जदयू का संगे र‌ाजद के विलय होखो. उनकर मनसा बा कि सगरी भाजपा विरोधी दल मिल के एगो महागठबन्हन बनावसु आ भाजपा के बिहार में रोक लीहल जाव.\nदोसरा तरफ केन्द्र में मोदी सरकार के एक साल के हासिल गिनावत बतावत भाजपा के अगिला निशाना बिहार पर बावे आ ओकर पूरा कोशिश बा कि बिहारो में एनडीए सरकार बना लीहल जाव.\nबिहार बोर्ड के इंटर वाणिज्य के परीक्षा परिणाम छब्बीस मई के बतावल जाई आ आर्ट्स के परिणाम 30 मई के.\nरोहतास जिला के सासाराम मॉडल थाना इलाका में शनिचर का दिने एगो घर पर छापा मार के डेढ़ हजार डेटोनेटर बरामद कइलसि पुलिस. बतावल जात बा कि नक्लसियन के चहुँपावे खातिर एकरा के बटोर के राखल बतावल जात बा.\nबक्सर जिला में शनिचर का दिने अलग-अलग घटना में एगो औरत समेत तीन लोग के मौत हो गइल.\nकेन्द्र के क्लीनिकल कानून के हिसाब से बनल प्राधिकार में नौकरशाह के अधीनता सकारे का खिलाफ बिहार के आइएमए का तरफ से अतवार का दिने पटना में रैली निकालल जाई. एह लोग के विरोध बिहार में लागू क्लनिकि एक्टो से बा आ ओकरा के वापस लेबे के मांगो करी लोग.\nममहर में एगो शादी समारोह से लवटत घरी हसनपुरवा के दू गो चचेरा भाईयन के मौत मढ़ौरा ढाला का लगे सामने से आवत मोटरसाइकिल से भइल टक्कर में हो गइल. दोसरको मोटरसाइकिल सवार नवहियन के हालत खराब बतावल जात बा.\nपरसा हाई स्कूल का दखिन बौधा नहर से 45 साल के एगो आदमी के लाश मिलल बा. बतावल जात बा कि रात में नशा में धुत ऊ आदमी दिशा मैदान ला निकलल रहुवे आ ओही नशा में नहर में गिर गइल होखी आ डूबला से ओकर मौत हो गइल.\nछपरा न्यूज, बिहार\nयूपी आ बलिया न्यूज 24 मई 2015\nभोजपुरी में देश दुनिया के खबर (सोमार, 25 मई 2015)\nकबीर : लोकज भाषा के सिद्ध सन्त\nनेपाल में भइल भोजपुरी खंडकाव्य “रमबोला” के एकल पाठ\nगज़ल – जिंदगी रेत जइसन पियासल बिया\nNews in Bhojpuri आजमगढ आरा इतिहास में उपचुनाव कांग्रेस कैमूर क्रिकेट खबर भोजपुरी में गाजीपुर गोपालगंज गोपालगंज. सासाराम गोरखपुर चंदौली चंपारण चुनाव छपरा जदयू जौनपुर टटका खबर देवरिया नरेन्द्र मोदी नीतीश कुमार पश्चिमी चंपारण पूर्वी चंपारण बक्सर बलिया बिहार बेतिया भदोही भाजपा भोजपुर भोजपुरी में खबर. मऊ मिर्जापुर मोतिहारी राहुल गाँधी रोहतास लालू प्रसाद वाराणसी सपा सारण सासाराम सिवान सोनभद्र


बतकुच्चन – ३५ – Anjoria\nबतकुच्चन – ३५\nNov 30, 2011 बतकुच्चन\nबाँझ का जनिहें प्रसवती के पीड़ा ? बच्चा जने में होखे वाला दरद ओही औरत के समुझ में आ सकेला जे कबो खुद बच्चा जनले होखे. बूझेले चिलम जिनका पर चढ़ेला अँगारी. जे हालात के गरमी झेलेला ओकरे ओकर पीड़ा बुझाला. भोजपुरी के ई दुनु कहाउत आजु एह चलते याद आ गइल कि हम चकोह आ बँड़ेरा का बारे में बतियावे के सोचले रही. बाकिर जब लिखे बइठनी त बाति निकल गइल आ दू गो अउर शब्द बतकुच्चन करे लायक मिल गइल, जनिहें आ जनीहें. जनला आ जनला के फेर में माथ चक्कर घिन्नी हो गइल चकोह आ बँड़ेरा जइसन. लिखे के लिख सकत रहीं कि चकोह आ बँड़ेरा लेखा, बाकिर तब फेर लेखा आ लेखा के फेर सामने आ जाइत. लेखा माने जइसन, लेखा माने खाता बही भा जवन लिखल होखे. लिखल करम के लेख केहू समुझि ना पावेला. करम के लेख वाला लेखा आ जइसन वाला लेखा सुने में त एके जइसन लागेला बाकिर मतलब अलग अलग निकलेला. जनिहें मतलब जान पइहें, समुझि पइहें आ जनीहें मतलब केहू के जनम दिहल, जनल. जनक जाने वाला के कम, जने वाला के बेसी कहल जाला. खैर, बात घूम गइल त घूमे दीं. आईं हमनी का चकोह आ बँड़ेरा का तरफ लवटि जाँ. चकोह भँवर के कहल जाला, चक्र में चक्कर मारे वाला हवा चक्रावात कहाला बाकिर पानी के लहर जब कहीं गोल चक्कर मारे लागे त ओकरा के भँवर कहल जाला. आ गरम हवा जब गोल चक्कर मारत उपर का तरफ उठे लागे त बँड़ेरा बनि जाला, बवण्डर. दुनु में चक्कर गोलाईए में लागेला बाकिर पानी के भँवर, माने कि चकोह में जे फँसि जाला से सीधे नीचे डूबे लागेला. चकोह के पानी गोल गोल चक्कर मारत नीचे का तरफ भागत जाले. एह चकोह के अनुभव उहो आदमी समुझ सकेला जे हालात का चकोह में फँसि के पतनशील हो गइल होखे, गरदिश में डूब गइल होखे. बँड़ेरा एकरा उलटा होखेला. बँड़ेरा नीचे से उपर का तरफ भागेला बाकिर एह उपर का तरफ भगला में बढ़न्ती भा विकास ना देखल खोजल जा सके. बँड़ेरा उपर कम ले जाला उधियावेला बेसी. एक जगहा से उखाड़ के दोसरा जगह उधिया फेंकेला बँड़ेरा. आ अइसन नइखे कि चकोह पानिये में होला. उपर आसमानो में चकोह मिलेला आ ओह चकोह से सगरी पायलट डेरालें. काहे कि सभका मालूम बा कि अगर हवाई जहाज ओह चकोह में फँसि गइल त ओकरा के बचावल निकालल बहुत मुश्किल काम हो जाला. आसमान वाला एह चकोह के एयर टरबुलेंस कहल जाला. आ बँड़ेरा शब्द के उलटा बँड़ेरी होला. अब शहर का मकानन में रहे वाला बँड़ेरी का जनिहें. ई त उहे जनिहें जे पलानी देखले होखीहें, छवले होखीहें. बाकिर बँड़ेरी के चरचा अगिला बेर.\nबतकुच्चन – ३४\nबतकुच्चन – ३६\nOne thought on “बतकुच्चन – ३५”\nजनीहें आ जनिहें…जानल आ जनल…बन्हिआ…\nLeaveaReply to चंदन कुमार मिश्र\tCancel reply


विक्रांत सिंह के बढत डेग – Anjoria\nविक्रांत सिंह के बढत डेग\nसिनेमा भोजपुरी के रोमांटिक एक्शन सितारा विक्रांत सिंह के डेग गँवे गँवे आगा ओरि बढ़ल जात बा, ‘‘मुन्ना बजरंगी’’ से चर्चा में आइल विक्रांत भोजपुरी सिनेमा के ओह गिनल चुनल नायकन में से हउवें जे हर तरह का भूमिका में फिट बइठेलें.\nविक्रांत एह घरी निर्देशक रवि कश्यप के दू गो फिलिमन में, ‘बाप’ आ ‘बियाह’, व्यस्त बाड़न. एह दुनु फिलिमन में विक्रांत भोजपुरी सिनेमा के नयकी सनसनी अंजना सिंह संगे आपन जलवा देखइहें. विक्रांत जल्दिए एगो बड़हन बजट के एक्शन फिल्म में नजर अइहें जवना में अबले के सबसे अलग तरह के स्टंट देखे के मिली. एह फिलिम का बारे में विक्रांत अबहीं कुछ बोलत नइखन बाकिर उमेद जरूर राखत बाड़ें कि ई फिलिम उनुकर एगो बढ़िया पहिचान बनवा दी.\nबिना एको फिलिम रिलीज होखले मँहग बन गइलें चुन्नू सिंगापुरी\nहॉट गर्ल मोनालिसा के जलवा


खबर एक नजर में (18 जून 2011) – टटका खबर\nलखनऊ के डिप्टी सीएमओ करवले रहे सी॓मओ के हत्या\nअपना करोड़ो के घोटाला के नियमित करावे खातिर लखनऊ के डिप्टी सीएमओ डा॰ वाई॰ एस॰ सचान पहिले सी॰एम॰ओ॰ डा॰ विनोद आर्य के हत्या करवलसि. बाद में आइल डा॰ बी॰पी॰सिंहो जब ना मनलें त उनुकरो हत्या करा दिहलसि. पहिलका हत्या में जाँच ओकर कुछ ना बिगाड़ पवले रहल एहसे सचान के हिम्मत बढ़ गइल रहे आ दोसरको हत्या करावे में ऊ इचिको ना हिचकल. दुनु हत्या का बाद डाक्टरन के संगठन बड़ बवाल खड़ा कइलस बाकिर जब लागल कि फेरा उल्टा घूम सकेला त चुप्पी लगा गइल. एह मामिला में पिछला महीना चार लोग के गिरफ्तार कर के पुलिस मामिला सुलझा लेबे के दावा कइले रहल आ अब जा के सचान के हिरासत में ले के सगरी मामिला उगिलवलसि. डा॰ बी॰ पी॰ सिंह के हत्या करे खातिर तीन गो शूटरन के सचान सात लाख रुपिया के सुपारी दिहले रहुवे.\nकनिमोई के जमानत याचिका सुनवाई से दू गो जज हटले\nसुप्रीम कोर्ट के दू गो न्यायाधीश, न्यायमूर्ति पी सदाशिवम अउर न्यायमूर्ति ए के पटनायक, अपना के टू जी स्पैक्ट्रम घोटाला के आरोपी सांसद कनिमोई के जमानत याचिका सुनवाई से अपना के अलगा कर लिहले बाड़े जवना का बाद एगो दोसर पीठ, बेंच, बनावल गइल बा जवना में न्यायमूर्ति जी॰ एस॰ सिंघवी आ न्यायमूर्ति बी॰एस॰ चौहान एह मामिला के सुनवाई करीहें.\nसी॰बी॰आई॰ जमानत याचिका के विरोध कइले बिया आ कहले बिया कि अगर ई लोग रिहा कर दिहल गइल त ई लोग गवाहन के प्रभावित कर सकेला. दू सौ करोड़ के राशि करजा ना रहे बलुक घूस रहे. अब कहल जा रहल बा कि बलवा ई रुपिया करजा दिहले रहुवे जवन वापिस हो चुकल बा.\nपुट्टूपार्थी साईं बाबा के कमरा से अपार धन मिलल\nकाल्हु जब पुट्टूपार्थी के साईं बाबा के निजी कमरा खोलल गइल त ओहमें से ९८ किलो सोना, ३१७ किलो चाँदी, आ १२ करोड़ रुपिया नगदी मिलल. साईं के भक्तन के दावा बा कि जब साईं के तबियत खराब भइल रहे आ उनुका के अस्पताल में भरती करावल गइल रहे तब कई दिन ले कमरा खुलल रहे आ ओह बीचे बहुते हीरा जवाहरात सोना चाँदी नगदी निकाल लिहल गइल रहे.\nसरकार के दावा कि पीएम के लोकपाल का दायरा में राखल जाई\nसिविल सोसाइटी के तगड़ा विरोध देखत अपना पुरान बाति से पलटी मारत सरकारी मंत्री लोग के कहना बा कि प्रधानमंत्री के कुछ शर्त का साथे लोकपाल का दायरा में राखल जाई. एह शर्त मे सबले खास ई बा कि लोकपाल प्रधानमंत्री के हटवा ना सकसु. मंत्री लोग के इहो कहना बा कि दू गो मसौदा ना बनी. मसौदा एके गो बनी बाकिर जवना मुद्दन पर मतभेद बा ओकरा पर दुनु पक्ष के टिप्पणी शामिल कइल जाई. सरकार के कोशिश बा कि एह मामिला में अब बाकिओ राजनीतिक दलन के शामिल कर लिहल जाव बाकिर दोसर दल आकरा दाँव में पड़ल नइखन चाहत. सभकर कहना बा कि जब संयुक्त समिति बनावे के रहे तब त ना पूछल गइल अब आपन गरदन अझूराइल बा त हमनी के याद आवत बा.\nहर जगहे चालबाजी करत बिया सरकार\nएह सरकार के काम के हाल ई बा कि ऊ हर काम में कुछ ना कुछ चालबाजी कर जात बिया. लोग के देखावे खातिर बड़ बड़ बाति कइल जात बा आ गँवे से अइसन प्रावधान बना दिहल जात बा जवना छेद से पूरा के पूरा हाथी निकल जाव. साल भर से लागू शिक्षा के अधिकार आवासीय विद्यालयन पर लागू नइखे. अब उच्च शिक्षा का क्षेत्र में इहे खेल खेलल जा रहल बा. अनुचित व्यवहार पर प्रतिबंध विधेयक २०१० देश के तकनीकि आ चिकित्सा शिक्षण संस्थान आ विश्वविद्यालयन पर त लागू होखी बाकिर विदेशी संस्थानन पर ना. एहसे लागत बा कि सरकार के नीयत ठीक नइखे.\nनइखे बनल चाहत केहू बलिया के जिविनि\nबलिया के जिला विद्यालय निरीक्षक के पद केहू लेबे के तइयार नइखे होखत. हालत ई हो गइल बा कि जेकरे से कहल जात बा कि ऊ प्रभार ले लेव ऊ नकार देत बा. असल में एहिजा के विद्यालयन में अतना घपला भइल बा आ घपले बाज अतना घाघ बाड़े कि केहू के चैन से रहे ना दीहें. माधव तिवारी मेडिकल छूट्टी ले के हट गइले त ढेर दिन बाद गोरखपुर से निलंबन का बाद बहाल भइल रविन्द्र सिहं के नियुक्ति भइल बाकिर ऊ आवे से इन्कार कर दिहले. अब मंडलीय संयुक्त शिक्षा निदेशक अखिलेश पांडे के प्रभार लेबे के निर्देश दिहल गइल बा त उहो कई दिन बीतला का बादो सुगबुगात नइखन.\nनेशनल हॉकी चैम्पियनशिप के सेमीफाइनल आजु\nआजु सँझिया साढ़े छह बजे से भोपाल में पहिला सेमीफाइनल कर्नाटक आ पंजाब का बीच आ रात सवा आठ बजे से दुसरका सेमीफाइनल झारखण्ड आ हरियाणा के बीच खेलल जाई. हॉकी संघन का लापरवाही का चलते कई साल बाद हो रहल बा ई चैम्पियनशिप. दुनु सेमीफाइनल मैच भोपाल के एशबाग स्टेडियम में फ्लड लाइट में खेलल जाई. फाइनल काल्हु होई.\nखबर एक नजर में (17 जून 2011)


(अतवार, 23 अक्टूबर)\nखराब मौसम का चलते सेना के एगो हेलीकाप्टर पाकिस्तानी इलाका में चल गइल रहे जहवाँ ओकरा के जबरिया उतरवा लिहल गइल आ चार गो सैनिक अधिकारियन के रोक लिहल गइल. बाकिर बाद में उच्च स्तरीय दखल का बाद हेलीकाप्टर आ अधिकारियन के वापिस भारत लवटि आवे दिहल गइल. पाकिस्तानी सेना मान लिहलसि कि मौसम का चलते हेलीकाप्टर पाकिस्तानी इलाका में घुस गइल रहे कवनो दोसर मकसद ना रहल.\nतुर्की के पूर्वी क्षेत्र में अतवार के दिने अइल बड़हन भुकंप से कम से कम एक हजार लोग के मरे के अनेसा बतावल गइल बा. भूकंप के तीव्रता रिक्टर स्केल पर 7.3 रहल. दक्षिणपूर्वी प्रांत वैन अउर इरसिस समेत कई शहरन में जानमाल के भारी नुकसान भइल बा.\nमुम्बई एकदिना में भारत इंग्लैंड के छह विकेट से हरा के पांच मैचन के श्रृंखला में 4-0 से अजेय बनल रहल. आजु अतवार का दिने मुंबई में खेलल गइल मैच में भारत के शुरुआत खराब रहल बाकिर सुरेश रैना आ विराट कोहली के बल्लेबाजी का बदौलत भारत छह विकेट से जीत गइल. रैना के मैन आफ द मैच चुनल गइल.\nअपना जन चेतना यात्रा पर निकलल भाजपा नेता लालकृष्ण आडवाणी संप्रग सरकार के अबतकले के सबले भठियारा सरकार बतवले बाड़न. आडवाणी के कर्नाटक यात्रा अपना पूर्व निर्धारित कार्यक्रम मुताबिक होई बाकिर ओहिजा जनसभा के आडवाणी संबोधित ना करीहें. कर्नाटक में येदियुरप्पा समर्थक आडवाणी के विरोध करे के फैसला लिहले बाड़े.\nश्रमिकन के सुरक्षा के जिम्मेदारी राज्य सरकारन के बा बतावत केंद्रीय श्रम अउर रोजगार मंत्री मल्लिकार्जुन खड़गे अतवार का दिने कहलन कि राज्य सरकार श्रमिकन के सुरक्षा खातिर कानूनी सुधार करसु.\nकेन्द्रीय स्वास्थ्य मंत्री गुलाम नबी आजाद के दावा बा कि भारत में पोलियो के बीमारी नियंत्रण में आ गइल बा बाकिर भारत एह बीमारी के हमेशा खातिर खतम करे के लक्ष्य रखले बा.\nमणिपुर के प्रतिबंधित संगठन ‘पीपुल्स यूनाइटेड लिबरेशन फ्रंट’ के स्वयंभू कमांडर समेत तीन गो लोग के वाहन चोरी का आरोप में गिरफ्तार कइल गइल बा.\nभठियरपन के मामिला में गिरफ्तार कर्नाटक मुख्यमंत्री रहल बी.एस. येदियुरप्पा अबकी के दीवाली जेले में मनइहें अइसन लागत बा. वइसे सोमार का दिने अदालत उनुका जमानत याचिका पर सुनवाई करे वाली बा.\nकश्मीर घाटी में बर्फबारी से तापमान में गिरावट आइल बा.\nदुनिया के सबले बड़े विमान एयरबस ए380 के हैदराबाद के राजीव गांधी अंतर्राष्ट्रीय हवाईअड्डा पर अतवार का दिने तकनीकी खराबी अइला का चलते इमरजेन्सी लैँडिंग करे के पड़ल.\nतेलंगाना राज्य खातिर हड़ताल करत 150 सरकारी कर्मचारियन के नलगोंडा जिला में गिरफ्तार कर लिहल गइल जवना का बाद तनाव अउरी बढ़ गइल बा.\nगोवा में करोड़ों रुपिया के अवैध खनन घोटाला में लपटाइल सत्तारूढ़ कांग्रेस नइखे चाहत कि एकर जाँच रिपोर्ट जनता का सामने आवे आ ऊ न्यायमूर्ति एम. बी. शाह आयोग के सदस्यन से कहले बिया कि रिपोर्ट के मीडिया में लीक ना करे ऊ लोग.\nरांची में अतवार का दिने एगो मकान से एगो औरत आ ओकरा बेटा समेत तीन लोग के लाश संदिग्ध हालत में मिलल बा.\nभारतीय मूल के बॉबी जिंदल दुबारा लुसियाना के गवर्नर चुनाइल बाड़न. चुनाव में केहु उनका के मजगर टक्कर ना दे पावल जबकि नौ जने प्रतिद्वंद्बी मैदान में रहले.\nपाकिस्तान के प्रधानमंत्री रहल बेनजीर भुट्टो के महतारी के मौत दुबई में बयासी साल का उमिर में अतवार का दिने हो गइल. पाकिस्तान में दस दिन के सरकारी शोक के एलान कइल गइल बा.\nलीबिया के कार्यवाहक प्रधानमंत्री महमूद जिबरिल चाहत रहले कि मुअम्मार गद्दाफी जिंदा रहे, जेहसे ओकरा से 42 साल के शासन में लीबिया में भइल दमन के हिसाब लिहल जा सके.\nलीबिया के अपदस्थ तानाशाह मुअम्मार गद्दाफी के बेटा सैफ अल-इस्लाम अपना बाप के मौत के बदला लेबे के किरिया खइले बा.\n14 अक्टूबर के खतम हफ्ता में देश के विदेशी मुद्रा भंडार 5.27 अरब डॉलर बढ़के 317.50 अरब डॉलर हो गइल.\nधनतेरस से पहिले सोना के बढल खरीददारी से सर्राफा व्यवसायियन के उम्मीद जागल बा कि सोना के दाम अउरी बढ़ी.\nजापान के राजधानी टोक्यो में शनिचर का दिने 24 वां अंतर्राष्ट्रीय फिल्म महोत्सव के उद्घाटन भइल. एह में 76 देशन के करीब 1000 फिल्म देखावल जाई.\nअभिनेता शाहरुख खान के कहना बा कि ऊ अपना फिल्म ‘रा वन’ के कुछ अलगा बनावल चाहत रहले बाकिर एक बेर फेर से प्रेमे कहानी बना बईठलन.\nसंगीतकार ए. आर. रहमान के डेनी बोयल के फिल्म ‘127 आवर्स’ में एगो गीत ‘इफ आई राइज’ खातिर ‘पब्लिक च्वाइस एवार्ड’ से सम्मानित कइल गइल. बेल्जियम के जेंट शहर में वर्ल्ड साउंडट्रैक अकादमी हर साल ई पुरस्कार बाँटेले.\nरिएलिटी शो ‘बिग बॉस’ से मशहूर गायिका आ अभिनेत्री रागेश्वरी लूम्बा बाहर हो गइल बाड़ी. बाहर अइला का बाद उनुकर कहना बा कि घर में बात बात पर झगड़ा हो रहल बा.\nभारत के युकी भाम्बरी लागोस में भइल 15,000 डॉलर इनाम वाला अंतर्राष्ट्रीय टेनिस महासंघ पुरुष एकल चैम्पियनिशप के खिताब जीत लिहले बाड़न.\nस्टॉकहोम ओपन मे भारत के रोहन बोपन्ना अउर पाकिस्तान के एसाम उल हक कुरैशी के जोड़ी एटीपी स्टॉकहोम टेनिस टूर्नामेंट के पुरुष युगल खिताब जीत लिहलसि.\nइटली के मोटो जीपी चालक मार्को सिमोंसेली के मलेशियाई ग्रां पी के दूसरका लैप में भइल दुर्घटना में दर्दनाक मौत हो गइल जब उनकर मोटरसाइकिल रेस में शामिल दू गो दोसरा मोटरसाइकिलन से टकरा गइल आ उनुकर हेलमेट उढ़िया गइल.\nचटगांव टेस्ट में तिसरको दिन के खेल बरखा का चलते ना हो पावल.


पटना के बाढ़ आपदा की सरकार के गहरा नींद ? | Bhojpuriya Byar\nHome सम्पादकीय पटना के बाढ़ आपदा की सरकार के गहरा नींद ?\nपटना के बाढ़ आपदा की सरकार के गहरा नींद ?\nशैलेश कुमार पाण्डेयOct 08, 2019सम्पादकीय0\nचारु ओर पानी –पानी ओकरा बादो लोग तरस रहल बा बूंद -बूंद पानी खातिर\nबिहार पटना :- वर्षो बाद आईल पटना में भयंकर बाढ़ से भारी तबाही मचल बा . इ बाढ़ बिहार के राजधानी पटना के हालत के बदतर कर देहले बा . जवना सड़क पर फराटेदार गाड़ी चलत रहल हवे . कबो हालत अईसन हो जाई की गाड़ीयन के लम्बा लाईन लाग जाई शहर में जाम के समस्या पैदा हो जाई . ओ शहर के बाढ़ अपना आगोश में लेके पूरा राजधानी के खामोश कर देहले बा . जहा गाड़ी चलत रहल हवे उ सगरी इलाका नदी में तब्दील हो चुकल बा . गाड़ी के बदले लोग अब ओं इलाका में आए जाए खातिर नाव के सहारा ले रहल बा . आखिर ऐतना भयंकर बाढ़ के दोषी केकरा के मानल जाव . कुछ लोग ऐ भयंकर बाढ़ खातिर सरकार के जिम्मेवार मान रहल बा त कुछ लोग लोग सीधे सारा दोष प्राकृतिक के दे रहल बा . लेकिन एहिमे जे भी दोषी होखे बाकिर हमारा नजर में आम लोग भी ऐ भयंकर बाढ़ के दोषी कम नईखे . लगतार लोग अपना क्षणिक लाभ खातिर प्रकृतिक के साथे छेड़छाड़ कर रहल बा . पेड़ के अंधाधुध कटाई हो रहल बा . अब चली लोग पटना के आँखों देखा हाल के बारे में हम बता रहल बानी का बा पटना के अभी के हालात . ई सही आँखों देखल हाल बा पटना के हेलिकॉप्टर से बरसावल जा रहल राहत पैकेट के संतोष तरसती निगाह से देख रहल बाड़े . उनकरा ऐ बात के पता बा की ई राहत सामग्री उनकरा हाथे नईखे लागे वाला .पटना के राजेंद्र नगर कॉलोनी में बारिश रुकला के एक सप्ताह बाद भी जलमग्न बा . हर गुज़रत दिन के साथ एहिजा के हालात बद से बदतर हो रहल बा .संतोष राजेंद्र नगर के पास ही रहे ले . उनकर घर भी पानी में डूबल बा . उ अपना बूढ़ मांई खातिर दु दिन के खाना के इंतज़ाम नईखन कर सकत .संतोष कहत रहले की , “हम खाए-कमाए वाला मज़दूर हई. अब न रहे खातिर कही जगहा बचल बा ना कुछु खाए खातिर हमनी के लगे बचल बा . हम कहां जाई बड़का – बड़का कॉलोनियन पर त ध्यान दिहल जा रहल बा ,बाकिर हमनी के केहू पूछे वाला नईखे .”पटना में तीन दिनों में क़रीब 35 सेंटीमीटर बारिश भईल , जवना के चलते शहर के अधिकतर हिस्सा पानी में डूबल बा . गंगा पहिले से ही ख़तरा के निशान पर बा अउरी पुनपुन अउरी दोसरो नदी भी उफान पर बाटे .ऐसे में पानी के निकले के आपन प्राकृतिक रास्ता नईखे मिल पावत . जलजमाव से शहर में भयंकर हालात पैदा हो चुकल बा . एकरा से निपटे खातिर ना प्रसासन तैयार बा ना लोग .कईगो इलाका के पानी अब उतर चुकल बा बाकिर राजेंद्र नगर, रामकृष्णनगर, कंकड़बाग, पाटलीपुत्रा जईसन कईगो इलाका अब भी अईसन बा जहवा अभी ले भी घुटना से ऊपर तक पानी भरल बा . ऐ इलाका में करीब पाँच लाख लोग अपना घर में क़ैद बा अउरी रोज़मर्रा के ज़रूरत के समान खातिर मोहताज बा.\nचारु ओर पानी – पानी , ओकरा बादो लोग तरस रहल बा लोग पिए खातिर बूंद – बूंद पानी\nबिहार के कईगो समाजिक संगठन से जुड़ल कईगो लोग अब किराए पर लीहल गईल नाव के ज़रिए पीड़ित लोग तक राहत सामग्री पहुंचा रहल बा .राहत सामान बाटे वाला लोग के कहला के अनुसार सबसे ज्यादा क़िल्लत पीए के पानी के बा . चारों तरफ़ पानी ही पानी बा ओकरा बादो लोग पिए के पानी खातिर तरस रहल बा .”\nपटना नगर निगम के ओर से बाटल जा रहल पानी के बोतल पर लोग टूट पड़त बा .केहू के हिस्से में दुगो बोतल आ रहल बा तब केहू के दुनु हाथ रह जाता खाली .\nड्रेनेज सिस्टम की नाकामी?\nराजेंद्र नगर कॉलोनी होखे या पाटलीपुत्र, चाहे पटना के उ पॉश इलाका जवना के योजना के तहत बसावल गईल बा .ऐ सगरी इलाका में जेकरा से पूछल जा रहल बा उ लोग ईहे कह रहल बा की ई सगरी नगर निगम के नाकामी बा . ड्रेनेज व्यवस्था पूरी तरह ठप हो गईल बा .”सबसे दुखद पहलू ई बा एकरा के रोकल जा सकत रहल हवे बाकिर ई प्राकृतिक आपदा ना हवे बल्कि लापरवाही के नतीजा हवे.\nहलाकि मुख्यमंत्री नीतीश कुमार ऐ हालत पर कहले की ई प्राकृतिक आपदा हवे . बाकिर लोग नितीश कुमार के तर्क के स्वीकार करे खातिर तनको तैयार नईखे .\n‘क्या ई प्राकृतिक आपदा हवे ?’ मुख्यमंत्री नीतीश कुमार से जेतना बार पटना के हालात पर बात कईल गईल उ एकरा के प्राकृतिक आपदा से जोड़ले बाड़े . नीतीश के तर्क पर सवाल करत प्रोफ़ेसर मौर्य कहले की , “धूप में अगर केहू के घंटो छोड़ दिहल जाव तब उहो आदमी घाम से पीड़ित हो जाई तब घाम भी त प्राकृतिक हवे . ओकरो के प्राकृतिक आपदा से जोड़ल का ठीक रही का घाम में खड़ा आदमी के हमनी के घाम से बचे खातिर छेह के इंतजाम नईखी सन कर सकत . जवना तरह से छेह के इंतजाम हो सकत बा ओही तरह से पानी निकाले खातिर भी इंतजाम होखे के चाही . हमनी के सरकार आपदा से निपटे खातिर पहिले से कौनो होमवर्क नईखे कईले .\nPrevious Postपटना के गाँधी मैदान में मुख्यमंत्री नितीश कुमार तीर चलाके कईले बुराई के रावण बध , कार्यक्रम में बीजेपी नेता लोग के गैरहाजिरी बनल चर्चा के विषय Next Postक्रीं-कुण्ड और अघोर साधना का केंद्र कीनाराम स्थल से जुड़ी रहस्यमयी बाते


प्रसिद्ध म्यूजिक डायरेक्टर सुजीत चौबे के गंगालाभ – Anjoria\nप्रसिद्ध म्यूजिक डायरेक्टर सुजीत चौबे के गंगालाभ\nइंडस्ट्री के जानल-मानल म्यूजिक डायरेक्टर सुजीत चौबे अब हमनी का बीचे नइखन. पिछला 18 जून के दिल के दौरा पड़ला का बाद चौबे जी के गशगालाभ हो गइल.\nपैंतालीस साल के अपना जिनिगी में सुजीत जी अपना संगीत करिअर में अनेके हिंदी आ भोजपुरी फिलिमन में संगीत दिहनी. सुजीत जी के बेहद करीबी आ फिल्म निर्देशक ब्रज भूषण जी बतवनी कि बनारस के रहे वाला सुजीत जी पिछला दिने एगो स्टेज शो ला भदोही गइल रहीं जहाॅ दिले के दौरा पड़ला का बाद उहाँ के निधन हो गइल. चौबे जी अपना पीछे पत्नी, एगो बेटा आ एगो बेटी छोड़ गइल बानी.\nसुजीत जी के संगीत वाली फिलिमन में हिन्दीं फिल्म ‘एम३’ के अलावा भोजपुरी के ‘नंदू निकम्मा’, ‘सजन संग लागी लगानिया रे’, ‘राजाजी’, ‘सास रानी बहू नौकरानी’ वगैरह खास रहली सँ. एकरा अलावे सुजीत जी अनेके म्यूजिक एल्बम आ भोजपुरी टीवी चैनल ‘महुआ’ अउर ‘संगीत भोजपुरी’ के धारावाहिकन में संगीत दिहल करत रहीं.\nबेहद धार्मिक रहल सुजीत जी के एह तरह अचानके भइल निधन से सगरी इंडस्ट्री सदमा में बिया. सभे इहे प्रार्थना करत बा कि चौबे जी के आत्मा के शांति मिलो आ एह दुख के सहन करे के शक्ति मिलो परिवार के. सुपरस्टार रवि किशन चौबे जी के श्रद्धांजलि देत कहलन कि ‘सुजीत जी जइसन महान कलाकार के चल गइला से बहुत दुखि बानी. चौबे जी बढ़िया संगीतकार होखला का साथही बढ़िया इंसानो रहीं. उहाँ के भोजपुरी इंडस्ट्री के बहुते कुछ दिहनी.\nPrevious Post: ‘तकदीर के फैसला’ फिलिम के भव्य संगीतमय मुहूर्त\nNext Post: बेटा अफसर बाड़ें


अखिलेश – टटका खबर\nसमाजवादी गोल के पारिवारिक झगड़ा सझुराए के नाम नइखे लेत. काल्हु बेटा अखिलेश का तरफ से चाचा रामगोपाल चुनाव आयोग का सोझा डेढ़ लाख पन्ना के सबूत सँउप के असली समाजवादी होखे के दावा कइलन आ कहलन कि साइकिल निशान के असली हकदार उनुके गोल बावे. आजु बाप मुलायम चाचा शिवपाल के संगे गोल के\nकेजरीवाल आ अखिलेश के सपना चूर\nपाकिस्तानी गजल गायक गुलाम अली अब आपन भारत यात्रा रद्द क दिहले बाड़न. उनुको एहिजा के ‘असहिष्णुता’ वाला कीड़ा काट लिहले बा आ कहले बाड़न कि जबले हिन्दुस्तान में हालात सुधर नइखे जात तबले एहिजा कवनो कार्यक्रम ना करीहें. गुलाम अली के एह फैसला से दिल्ली के मुख्यमंत्री अरविन्द केजरीवाल आ यूपी के मुख्यमंत्री अखिलेश\nछपरा आइल अखिलेश यादव देशहित में तिसरका मोर्चा के जरूरी बतवले\nछपरा 02 नवम्बर (वार्ता) उत्तर प्रदेश के मुख्यमंत्री आ .सपा.नेता अखिलेश छपरा में संवाददाता लोगन से बतियावत कहलन कि देश हित मे तिसरका मोर्चा बनावल बहुते जरूरी बा. कहलन कि एह मोर्चा में राजद अध्यक्ष लालू प्रसाद यादवो के बोलावल गइल बा. अखिलेश यादव छपरा मे एगो निजी विद्यालय के उद्घाटन करे आइल रहलन.


मेहरारुवन के पसन्द बा गठबन्धन प्यार के – Anjoria\nपिछला शुक के रिलीज फिल्म गठबन्धन प्यार के के देखे खातिर औरतन के झुण्ड सिनेमा हाल पर जुट रहल बा आ एहसे खुश निर्मा्त्री मोनिका सिन्हा कहत बाड़ी कि उनुका त अन्दाजे ना रहे कि लोग एह फिल्म के अतना पसन्द करी. बाकिर इहो साबित हो गइल कि कवनो फिल्म के सफलता खातिर जरुरी नइखे कि ओहमें अश्लीलता परोसल जाव. साफ सुथरा पारिवारिक फिल्मो ओतने सफल हो सकेले अगर फिल्म ढंग से बनावल गइल होखे. कहली कि पहिले मध्यवर्ग के परिवार भोजपुरी सिनेमा देखे में हिचकिचात रहलें बाकिर एह फिल्म से ओह लोग के सोच बदल गइल बा. कहली कि अब आगहू अइसने फिल्म बनावल करीहें.\nगठबन्धन प्यार के फिल्म के कहानी शुरु होखत बा जब बीए फाइनल के परीक्षा केन्द्र शहर में पड़ जात बा आ निर्मला के बाबूजी अपना बेटी के एपना दोस्त मुखिया प्रभुनाथ का घरे छोड़ जात बाड़े. परीक्षा केन्द्र ले जाये आ ले आवे का दौरान मुखिया के बेटा राम आ निर्मला में करीबी पनप जात बा. बाकिर जब ले ई कहानी परवान चढ़ित तबले इम्तहान खतम हो जात बा आ निर्मला अपना घरे लवटि जात बाड़ी.\nएह कहानी के समानान्तर राम के छोट भाई लखन आ निर्मला के बहिन जूली जे एके कालेज में पढ़े ले का बीच चले वाला नोकझोक धीरे धीरे प्यार में बदल जात बा. संजोग से राम के शादी निर्मले से तय हो जात बा आ एक दिन घर में उत्सव होखत घरी राम के पता चलत बा कि लखन आ जूली ओ एक दोसरा से प्यार करेलें. ऊ वादा करत बा कि दुनु के गठबन्धन करा के रही. बाकिर अइसनका होखित ओकरा पहिलही राम अपान पुरान दुश्मन बिरजू का जाल में अझूरा जात बा.\nकहानी के अन्त का होखत बा, कइसे होखत बा एकरा खातिर त रउरा फिल्म देखे के पड़ी. एहिजा एहसे बेसी नइखे बतलावत जा सकत. फिल्म के मुख्य कलाकारन में पवन सिंह, छोटू छलिया, रिंकू घोष वगैरह बाड़े. कहानी आ निर्देशन विष्णु शंकर वेलू के ह. संगीत पप्पू श्रीवास्तव के ह.\nगठबन्धन प्यार के\nरसीली बाई का संगे विनय आनन्द के ठुमका


Who is responsible for the sad affairs of Bhojpuri ?\nबाजारू आ बिकाऊ बन गईल भोजपुरी त जिम्मेदार के?\n'का हो, का हाल बा?' अगर रउरा ई शब्द सुनले बानी, त निश्चित रूप से रउरा भोजपुरी भाषा से परिचित बानी भा भोजपुरी क्षेत्र का अगल बगल में बानी. कवन भोजपुरी ? जवन कालेजन का साहित्य विभागन में सड़ रहल बा ? जवन महतारी बाप गँवार कहाए का डर से अपना बाल बुतड़ू से बोलवावल नइखन चाहत? जवन दुनिया के हर कोना में हाजिर रहला का बादो भारतीय संविधान के आठवीं अनुसूची में शामिल नइखे हो पावत? आ कि ऊ भाषा जवन सीग्रेड म्यूजिक अलबम आ फिलिमन का चलते मजाक आ निंदा के विषय बनि गइल बा आ भोजपुरिहन के अपना मातृभाषा आ पहिचान के बतावे में लाज के अहसास दिलवावत बा? हम एहिजा बालीवुड भा पालीवुड के फिलिमन में दरसावल गँवारू आ बाजारू स्टाइल मे बनल निम्न भोजपुरी सामग्री के ना, बलुक पूर्वांचल में कई सौ साल से चलत आ रहल शुद्ध आ निठाह भोजपुरी भाषा आ संस्कृति के बात कर रहल बानी. भोजपुरी एगो अइसन भाषा हऽ जवन अपना मिठास से सभ केहू के आकर्षित कर लेबे ले. सादगी आ गाँव के रंग में सराबोर भोजपुरी आजु पइसा, पिक्चर, आ परिवर्तन के अग्नि परीक्षा से गुजर रहल बिया.\nपिछला हफ्ता 'विश्व भोजपुरी दिवस' मनावल गईल जेकर शुरूआत कबीर जयंती का इतिहास से जुड़ल बा. संत कबीर जनता का आम भाषा में बोलत रहन जवना के असर लोगन पर तुरते होत रहे. केहू के समुझावे भा आपन विचार व्यक्त करे खातिर मातृभाषा से निमन माध्यम दोसर ना होला. भोजपुरी अइसने सरल सहज भाषा हऽ. पूर्वी यूपी, बिहार आ झारखण्ड में प्रचलित भोजपुरी भाषा केहू के परिचय के मोहताज नइखे. तबहियों ई दोहरावल जरुरी बा कि भोजपुरी संसार के कई गो देशन में बोलल जाले, सिंगापुर से ले के अमेरिका ले, फिजी से ले के त्रिनिडाड तक, नेदरलैण्ड से ले के मारीशियस, सूरीनाम, उगाण्डा, दक्खिनी अफ्रीका, नेपाल, आ आस्ट्रेलिया तक ले. संसार के हर कोना में भोजपुरी भाषा कवनो ना कवनो रूप में निवास करे ले. आरा बलिया छपरा देवरिया भोजपुरी बेल्ट के एबीसीडी मानल जाला. भारत में भोजपुरी क्षेत्र एक से बढ़ के एक माई के लाल दिहले बा. आजु के सिवान जिला से प्रथम राष्ट्रपति डा॰राजेन्द्र प्रसाद, बागी बलिया से स्वतंत्रता सेनानी मंगल पाण्डेय, आ बलिया से देश के पूर्व प्रधान मंत्री चन्द्रशेखर, सभे भोजपुरी से जुड़ल रहे. भोजपुरिहा परम्परा हऽ कि परमार्थ के स्वार्थ का उपर मानल जाला, आपन हित से अधिका समाज आ देश के हित के महत्व दिहल जाला.\nसन् ६२ में जब 'गंगा मईया तोहे पियरी चढ़ईबो' रिलीज भईल त केहू सोचलहूं ना रहे कि भोजपुरी फिलिम इंडस्ट्री बालीवुड का बाद दोसरका बड़हन इंडस्ट्री बन जाई. कुछ लोग त एकरा के भोजीवुड के टाइटलो दे दिहले बा. सस्ता बजट में निमन फिल्मन आ गीतन का सफलता से चउँधिया के आजु हर केहू भोजपुरी फिलिम बनावल चाहत बा आ करोड़पति बने के सपना देख रहल बा. ईहे वजह बा कि जेकरा भोजपुरी के क ख ग तक ले मालूम नइखे, जे भोजपुरी भाषा से कवनो तालुक नइखे राखत, उहो चंगू मंगू एक्टर एक्ट्रेस गायक गायिका के लेके आ बालीवुड के फ्लाप स्टारन का सहारे भोजपुरी फिलिम रिलीज करे लागल बा. ई अलग बाति बा कि भोजपुरी फिलिमन में रवि किशन आ मनोज तिवारी जइसन निमनो कलाकारन के मउका मिलल बाकिर गेंहू का साथे घुनो पीसा जाला. भोजपुरी भाषा अब सिरिफ बिजनेस बनि के रह गईल बा आ एकर जिम्मेदार सभे बा, भोजपुरिहो आ ना-भोजपुरिहो.\nभोजपुरी संगीत में लोक रस निहित बा आ कजरी, झूमर, निर्गुण, चइताचईती का साथे चटनी आ सोहरो शामिल बा. एनडीटीवी चैनल पर 'जुनून कुछ कर दिखाने का' प्रोग्राम में भोजपुरी गायिका कल्पना आ मालिनी अवस्थी माटी के लाल का रूप में भोजपुरी भाषा आ संस्कृति के एगो नया झलक देखवले बाड़ी. एहसे लोगन के विश्वास फेर से लवटि आइल बा. मारीशियस में मशहूर 'बाजा बाजे वोयस' म्यूजिक बैंड भोजपुरी चटनी के फेर से एगो नया रुप में पेश कइले बा जवन बाबला कंचन के 'फुल्हौरी बिना चटनी के' इयाद ताजा कर देत बा. ऊ त निमन भइल कि मनोज तिवारी पहिले भोजपुरी भजन गा लिहलन आ भोजपुरी संगीत आ फिलिम के पुनर्जीवित कइलन, ना त भोजपुरी संगीत का नाम पर 'यू ट्यूब' पर रउरा एक से बढ़ के एक अश्लील भोजपुरी विडियो मिली. ईहाँ तकले कि विदेशी रैप आ पॉपो 'भोजपुरी रैप' आ 'भोजपुरी डिस्को पॉप' के रूप ध लिहले बा. अइसनका मिक्स्ड आ विकृत गाना वइसने बा जइसन धोबी के कुत्ता ना घर के ना घाट के. 'चोलिया में गोलिया' हो, भा 'रिमोट से लहंगा उठे', चंद पइसा आ सुने वालन के अलावा भोजपुरी के नवही कलाकार भोजपुरी भसे के ना चूसलन, भोजपुरिहा आत्म सम्मानो के ठेस चहुंपवले बाड़न. का एही दिन के देखे खातिर पद्मश्री विंध्यवासिनी देवी आ पद्मश्री शारदा सिन्हा अतना साल ले तपस्या कइली? दोष कलाकारन के नइखे, बनावे वाला निरमतन के बा जे रुपिया का ताकत से बाजार के गरमवात बाड़े.\nयदि बालिएवुड के नकल करे के रहे त भोजपुरी भाषा के बलि के बकरा काहे बनावल गइल? आइटम साँग का खोज में आ मीडिया के चकाचउँध में भोजपुरी बिकाऊ हो चलल बा. सांच त ई बा कि बालीवुड में चांस ना मिलला का वजह से भा फ्लाप फिलिमन के कतार से भाग के कई गो आर्टिस्ट भोजपुरी फिलिम आ संगीत का बाजार में घुसल बाड़े. कवनो फिलिम इंडस्ट्री के पाके में समय त लागबे करे ला. अब निमन भोजपुरी फिलिमन आ गाना के निमन कलाकारन का साथ जोड़े के भरपूर कोशिश हो त रहल बा, बाकिर भोजपुरी भाषा आ समाज पर जवन दाग लाग चुकल बा ओकरा के मेटावे खातिर ढेर समय लागी आ एकर करजा चुकावे खातिर बड़हन कीमत अदा करे के पड़ी. भोजपुरी के बाजारू आ बिकाऊ बनावे के जिम्मेदार लोग भोजपुरी भाषा के अपराधी बा, एकर फैसला भोजपुरिया समाजे करी, जे यूपी, बिहार, आ झारखण्डे ना संसार का हर कोना में भोजपुरिया गतिविधियन पर नजर राखेला.\nई त बहुते निमन बा कि भोजपुरी से लोगन के जिविका मिले लागल बा बाकिर खाली मीडिया आ फिलिम संगीत से जुड़ल लोगे एकर फायदा उठा रहल बा. ओह लोग के शायद इहो नइखे मालूम कि आजु पूर्वांचल आ बिहार में भोजपुरी के लिखाई पढ़ाइ के उचित इंतजाम नइखे. कालेजन में भोजपुरी विभाग खातिर पइसे ना, कुर्सी आ कमरो के कमी बा. केन्द्र सरकार मैथिली, मराठी जइसन भाषा खातिर त पइसा देबे ले बाकिर भोजपुरी खातिर फूटलो कौड़ी ना. संविधान के आठवीं अनुसूची में शामिल ना भईला का चलते असली भोजपुरी भाषा आ संस्कृति के विकास ना हो पावल. परिणाम ई भईल कि 'भोजपुरी के शेक्सपियर' भिखारी ठाकुर, 'लोहा सिंह' वाला रामेश्वर सिंह 'कश्यप' के ऊ सम्मान ना मिल पावल जइसन 'गोदान' आ 'गबन' लिखे वाला प्रेमचंद के मिलल. सरकार 'भिखारी ठाकुर अवार्ड' के स्थापना त कर दिहले बिया बाकिर तबहियो भोजपुरी पर केहू खास धेयान नइखे दिहले. कलकत्ता के 'भोजपुरी माटी', बलिया के 'पाती', आ लखनऊ के 'भोजपुरी संसार पत्रिका' अबहियो मोर्चा सम्हरले बा. 'सुरंगमा', बिहार, के डा॰ पुष्पा प्रसाद भोजपुरी लोकस्वर आ 'रंगश्री', दिल्ली, के महेन्द्र प्रसाद सिंह भोजपुरी नाटकन के जिअतार राखे में बाजार के परवाह कइले बिना जतना मेहनत कइले बाड़े ऊ सराहे लायक बा.\nनई दिल्ली, पंजाब, मुंबई होखे भा सिलिकन वैली बेंगलुरु, रउरा ई जानि के अचरज होखी कि एह सभ क्षेत्रन के उन्नति भोजपुरिए समाज का कान्ह का सहारे भईल बा. पूर्वी यूपी, बिहार आ झारखण्ड के लोग भोजपुरी इलाकन के बढ़ल आबादी आ नउकरी धंधा के कम मउका का चलते देश का दोसरा प्रान्तन में गइले आ ओकरा खातिर काम कइले. बाकिर अब भोजपुरिहा समाज जागरुक हो चुकल बा आ हालात बदल रहल बा. भोजपुरिहा लोग हिन्दी फिलिमन में गोविन्दा का तरह अब खाली गंवार, कुली,आ खैनी खात नौकरे ना बनसु. भारत का कई प्रान्तन में भोजपुरिया समाज आ संगठन बा बाकिर अबहियों लोग भोजपुरी बोले से कतरात बा आ ओह लोगन में आत्म विश्वास आ आत्म सम्मान के चेतना के कमी बा. भाषा त केहू कतनो सीख सकेला, बाकिर मातृभाषा एके गो रही. भोजपुरी में लंठता आ शिष्टता दुनू होला आ भोजपुरी संस्कृति से जुड़ल लोग कर्मठ आ सक्षमो बा. कहल जाला कि भोजपुरिहा जब कुछ ठान लेबे ला त करियो के देखा देला.\nविदेशन में भोजपुरी समाज के गठन तेजी से हो रहल बा. 'भोजपुरी एसोसिएशन आफ नॉर्थ अमेरिका', बाना, सिंगापुर के 'भोजपुरी सोसाइटी', उगाण्डा, मस्कट, त्रिनिडाड, मारीशियस आ आस्ट्रेलिया में बढ़त भोजपुरी कदम शुभ संकेतक बा जे भोजपुरी भाषा आ संस्कृति के प्रचार सात समुन्दर पारो कर रहल बाड़े. देश का बाहरो भोजपुरी के महत्व मिल रहल बा बाकिर भारत में अपने जमीन पर भोजपुरी भाषा के दुर्गति हो रहल बा. निष्कर्ष साफ बा, रउरा भोजपुरी जानत बानी भा नइखी जानत, भोजपुरी के वर्तमान हालात खातिर सीधे जिम्मेदार बानी भा ना, हर दोसरा भाषा का तरह भोजपुरीओ के सम्मान दिहीं, वइसहीं जइसे महतारी केहू के होखो, कवनो सूरत में होखो, महतारिये होखेले.\n२२ जून २००८


राहुल के प्रधानमंत्री पद के उम्मीदवार ना बनवलस से भाजपा उछाह मे – टटका खबर\nराहुल के प्रधानमंत्री पद के उम्मीदवार ना बनवलस से भाजपा उछाह मे\nनई दिल्ली।7 जनवरी (वार्ता) ऐन वक्त प कांग्रेस राहुल गांधी के प्रधानमंत्री पद के उम्मीदवार ना बनावे के फैसला कइलसि आ कहलसि कि संविधान में कहल गइल बा कि प्रधानमंत्री जीतल सांसद चुनेले. कांग्रेस राहुल के अपनाच चुनाव के मुखिया बनावे के एलान कइलसि.\nकांग्रेस के एह फैसला का बाद भाजपा अब अपना के देश के बागडोर सम्हारे ला तईयार एकलौत दल के रूप में पेश करे के योजना बनावत बिया.\nभाजपा परिषद के बइठक के एजेडा तय करे ला आजु राष्ट्रीय कार्यकारिणी के बइठका भइल. भाजपा अध्यक्ष राजनाथ सिहं कहलन कि केन्द्र के सत्ता हथियावे बदे कांग्रेस हर तरह के हथकंडा इस्तेमाल करे में लागल बिया. एहसे भाजपा कार्यकर्तन के आपन पूरा ताकत लगावे के होखी एह दुष्चक्र तूड़े ला.


छपरा न्यूज – 22 मई 2015 – टटका खबर\nछपरा न्यूज – 22 मई 2015\nसिवान जिला के दू गो सहोदर भाईयन के अपहरण आ मुआ देबे के मामिला में बियफे का दिने अदालत में दाखिल अपना बयान में बीएसएनएल बतवलसि कि जवना फोन से जेल से धमकी दीहल गइल ओह फोन के सिम राजद नेता आ सिवान के सांसद रह चुकल मो॰ शहाबुद्दीन के नाम वाला रहुवे.\nबिहार विधानसभा चुनाव से पहिले जदयू आ राजद के विलय हो जाए के पूरा उमेद नीतीश कुमार के बावे. एह बीच विधान परिषद चुनाव के टिकट के झगड़ा में जदयू अपना कोटा के चार गो सीट – गया, रोहतास, ओरंगाबाद, आ आरा – पर राजद के समर्थन देबे के समझौता क लिहलसि. लालू यादव, नीतीश कुमार आ वशिष्ठ नारायण सिंह विलय पर चरचा खातिर बियफे का दिने दिल्ली रवाना हो गइलें. एह बीच लालू फेरू कहलन कि उनकर भरपूर कोशिश रही कि जीतन राम माँझी जनता परिवार में शामिल हो जासु.\nबिहार शरीफ के नालन्दा काॅलेज कैम्पस में बियफे का सबेर में एगो सिपाही अभ्यर्थी के मौत पियास से हो गइला का बाद खिसियाइल लोग जम के बवाल काटल. कोचिंग संस्थान के जबरिया बंद करा दीहल लोग आ सड़क पर चलत गाड़ियन के सीसा फोड़ दीहल लोग. बाद में पुलिस लाठी भाँज के भीड़ के काबू में कइलसि.\nछपरा नगर परिषद के बइठक में पार्षद तब नाराज हो गइलें जब देखलें कि पिछला बइठक के कार्यवाही में फेर बदल क के दोसरा तरह के कार्यवाही बना लीहल गइल बा. बवाल बढ़त देख पुलिसो चहुँप गइल बाकिर पिछला काटकूट में बदलाव क के मामिला सलटा लीहल गइल.\nबियफे का दिने छपरा जंक्शन पर बेटिकट सवारियन के धरपकड़ के मजगर अभियान चला के नाहियो त एक हजार लोग के बिना टिकट ध लीहल गइल आ ओह लोग से जुर्माना में तीन लाख रुपिया वसूलल गइल. एह काम में छपरा, वाराणसी, मऊ, आ गोरखोपुर के टिकट परीक्षकन के लगावल गइल रहुवे. ओने सोनपुर में मौर्य एक्सप्रेस के जनाना डिब्बा में सफर करत दस जने के रेल पुलिस ध लिहलसि.\nतरैया इलाका के डेवढ़ी गाँव में साँप के कटला से एगो औरत के मौत हो गइल. मढ़ौरा में एगो बोलेरो से कचरइला का चलते दामोदरपुर गाँव के एगो बूढ़ के मौत सदर अस्पताल में हो गइल. अमनौर के झखड़ा बिरित गाँव का लगे एगो अधेड़ के लाश चँवरा में फेंकल मिलल. अनेसा बा कि बदमाश ओकर हत्या पीट पीट के क दिहलें आ लाश फेंक के चल गइले.\nमाँझी के बरेजा गाँव के आकांक्षा मिश्र ताइवान में चलत आइवा वीमेंस जूनियर मुक्केबाजी के क्वार्टर फाइनल ले चहुँप गइल बाड़ी.\nछपरा के जेपी विश्वविद्यालय के उत्तरपुस्तिका खरीद घोटाला के चारो आरोपियन के जमानत के अरजी मुजफ्फरपुर के निगरानी कोर्ट बियफे का दिने खारिज क दिहलसि. एह बीच अब एगो नया घोटाला सामने आइल बा जवना में कुलपति आपन तनखाह अनुमति से अधिका उठवले बाड़न. सरकारी आवास में रहला का बावजूद हर महीना 26 हजार रुपिया के आवास भत्तो लेबेेलें.\nविदेश में नौकरी दिआवे का नाम पर देश के नवहियन के फँसा बझा के भेज दीहल जाला आ ओहिजा गइला का बाद एह लोग के तरह तरह के परेशानी झेले पड़ेला. एही तरह के एगो मामिला सामने आइल बा जवना में मलेशिया गइल सौ गो से बेसी नवहियन के तरह तरह के यातना झेले के पड़त बा. एह में छपरा जिला के एकमा प्रखंड के मुबारकोपुर के एगो नवही शामिल बा जवना से फीटर के काम का जगहा घास काटे आ शौचालय साफ करावे के काम करावल जात बा.\nTags: Chapra News, छपरा न्यूज


आग में झँउस गइले प्रवेशलाल – Anjoria\nभोजपुरी एक्शन स्टार प्रवेशलाल यादव अपना आवे वाली फिलिम ‘टाईगर’ के खतरनाक फायर स्टंट खुदही कइलन. बतावल जात बा कि ‘टाईगर’ के एगो सीन में प्रवेशलाल के जरत आग का बीच से निकल के दुश्मनन से भिड़े के रहल. एह सीन ला एक्शन मास्टर वेकेंट फायर एक्सपर्ट स्टंट मैंन के बोलवले रहलें बाकिर सेट पर चहुँपला का बाद प्रवेश लाल खुदे एह सीन के करे के इच्छा जाहिर कइलन. सीन करत घरी प्रवेश के पीठ आग से झँउस गइल.\nप्रवेशलाल के कहना बा कि ‘टाईगर’ उनुकर ड्रीम प्रोजेक्ट ह आ एकरा के बढ़िया से फिलिमावे में ऊ कवनो कोर कसर ना छोड़ल चाहत रहलन. फिलिम निरहुआ इंटरटेनमेंट प्रा०लि० के बैनर तले बनत बा आ निर्देशक बाड़ें सुब्बाराव गोसांगी. नायिका बाड़ी शुभी शर्मा.


बक्सर खुला जेल से कैदी फरार – टटका खबर\nबक्सर खुला जेल से कैदी फरार\nबियफे का दिने बक्सर के खुला जेल से एगो कैदी बियफे के साँझ में फरार हो गइल. गदबेर में जब कैदियन के गिनिती होखे लागल तब पता चलल कि मो॰ रिजवान नाम के कैदी फरार हो गइल बा. रिजवना भागलपुर के रहुवे आ रोज फल बेचे जेल से बाहर जात रहुवे. बियफे का दिने ओ लवटल ना. अब पुलिस ओकर पता लगावे में लागल बिया.\nएह घटना का बाद से जेल में सुरक्षा बढ़ा दिहल गइल बा.


केकरा बीचे होखी डाँस संग्राम के फाइनल मुकाबिला? – Anjoria\nMay 7, 2010 डांस संग्राम, महुआ टीवी\nभोजपुरिया परिवारन के पसन्दीदा चैनल महुआ पर प्रसारित हो रहल डाँस के रियलिटी शो डाँस संग्राम अपना पहिला डांसिंग स्टार से बस तेरह दिन का दूरी पर रह गइल बा. प्रोग्राम के विजेता के फैसला त २१ मई के होखे वाला बा बाकिर आज शनिचर का रात आठ बजे एह शो में पता चल जाई कि ऊ कवन दू गो डाँसिंग स्टार रहीहें जे पहिर सकेलें डाँस संग्राम के ताज.\nछँटात छँटात बाचल आखिरी ५ गो अन्तिम प्रतिभागी अलग अलग चक्रव्यूह पार कर के आजु फाइनल चक्रव्यूह में चहुँपिहें. एह चक्र में ऊ आपन आपन मनपसन्द डांसिंग स्टाइल के प्रस्तुति दिहें. कोलकाता के गौरी क्षेत्री मराठी गाना पर धमाकेदार प्रस्तुति दे के बड़की माई सरोज खान के दिल जीत लिहें ओहिजे पटना के आनन्द इशान बौना नृत्य पेश करीहें जवना में उनका चेहरा हाथ के दर्शन ना होखी. आतमजीत सिंह डायलाग डांस पेश करीहें त अविनाश दूबे क्लासिकल. दीपू सिंह हिप गाप फार्म पर प्रस्तुति दिहें. एकरा बाद एक जने के विदाई हो जाई. फेर चार गो बाचल प्रतिभागियन के आखिरी भिड़न्त होखी आ महागुरु सरोज खान दू गो फाइनलिस्ट के नाम घोषित करीहें.\nतीसरका जगह पर रहे वाला प्रतिभागी के महुआ परिवार का तरफ से एगो ट्राफी आ पाँच लाख रुपया नकद के पुरस्कार दिहल जाई. एकरा बाद शो के एंकर निरहुआ पहिला डांसिंग स्टार के मिले वाला ट्राफी के अनावरण करीहें. पहिला जगहा पर आवे वाला के एह ट्राफी का साथ एगारह लाख रुपया नकद पुरस्कार मिली आ एगो बजाज डिस्कवर बाईक. दुसरका जगहा पर रहे वाला प्रतिभागी के सात लाख रुपया नकद के पुरस्कार दिहल जाई.\nअन्तिम विजेता के फैसला जनता के वोट से कइल जाई जवना के बोटिंग आजु रात से शुरु हो जाई. त चलीं देखल जाव कि केकरा तरफ आपन वोट दिहल जाव.


मरद मेहरारू से फरका रहे वाला ससुरालियन पर मुकदमा ना हो सकी – टटका खबर\nएगो मामिला में दिल्ली उच्च न्यायालय के कहना बा कि मरद मेहरारू से फरका रहेवाला ससुरालियन का खिलाफ औरत मुकदमा ना कर सके. एगो औरत अदालत में मुकदमा करके अपना ससुराल पक्ष से आपन जान के खतरा बतवले रहुवे. शादी का तुरते बाद मरद मेहरारू इगलैंड चल गइल रहलें. आ लड़िका के परिवार वालन के ओह लोग किहाँ आना जाना ना रहला का बावजूद ऊ औरत मुकदमा कर के घरेलू अपराध संरक्षण नियम में अपना ला सुरक्षा मंगले रहुवे. अदालत कहलसि कि औरत अगर चाहे त दंड विधान के अउरी धारा का तहत मुकदमा भले कर ले एह तरह के मामला घरेलू हिंसा संरक्षण का दायरा में ना आई.\nTags: घरेलू हिंसा


एगो पार्क में एगो नौजवान टाइट शूट-बूट में टहलत रहे। टहले के दरम्यान ओकर नजर बगल के बेंच पर बइठल एगो बुजुर्ग पर पड़ल। ऊ कवनो पुस्तक बहुत तल्लीन होके पढ़त रहलें। ऊ नौजवान ओह बुजुर्ग के लगे आके बेंच पर बइठ गइल। फेर ओह बुजुर्ग से पुछलस - अपने का पढ़ रहल बानी ?\nबुजुर्ग पढ़े में तल्लीन रहते जबाब दिहलें - 'श्रीमद्भगवद्गीता'। एह पर ऊ नौजवान लमहर - चाकर भासन देत कहलस - 'अपने सब ना सुधरब। दुनिया कहाँ से कहाँ पहुँच गइल आ रउरा सभे देस के आजुओ कूप मंडूप बनाके रखले बानी। एह बैग्यानिक जुग में गीता आ महाभारत पढ़ला से देस आगे थोड़े जा पाई।'\nएह पर ऊ बुजुर्ग ओह नौजवान से पूछलें - 'तूं का करेलऽ?'\nएह पर गुमान से बोललन- 'हम, हम विक्रम साराभाई अंतरिक्ष केंद्र के साइंस्टिस्ट हईं, आ रउरा?'\nनौजवान के जबाब आ सवाल सुनके ऊ बुजुर्ग उहाँ से उठ के चलते- चलते बोललें - 'हम, विक्रम साराभाई।'


Tantra mantra in bengal know the truth about it in bhojpuri - Bhojpuri: बंगाल में तंत्र- मंत्र: केतना सांच, केतना झूठ – News18 हिंदी\n“तंत्र विद्या” भा “तांत्रिक” शब्द सुनते कई आदमी के मन में एगो खास तरह के कपड़ा पहिरले, तरह- तरह की माला आ अंगूठी धारण कइले, कौनो स्त्री भा पुरुष के रहस्यमय/ एक हद तक भयावह छवि आवेले. बाकिर जमाना बदलला का संगे- संगे अइसनो तांत्रिक रउरा के मिल जइहें जे एकदम हमरा- रउरा नियर ड्रेस पहिरले बाड़े. उनुकर माला कमीज भा कुर्ता के भीतर लुकाइल बा. हं अंगूठी आ कलाई में बान्हल धागा जरूर लउकेला.\nLast Updated : October 22, 2021, 06:56 IST\nहिंदू धर्म के अलावा बौद्ध धर्म में भी तंत्र विद्या के प्रचलन रहत आइल बा. बौद्ध धर्म में पहिली शताब्दी में तिब्बत आ हिमालय के कई गो इलाकन में तंत्र विद्या के साधक के उल्लेख मिल जाई. बंगाल के जादू आदि काल से ही लोगन के कौतूहल के बिसय रहल बा. पश्चिम बंगाल आ असम तंत्र विद्या के गढ़ रहल बाड़न स. पश्चिम बंगाल के तारापीठ के श्मशान तांत्रिक साधकन के चुंबक नियर आज भी आकर्षित करेला. तारापीठ 51 गो शक्तिपीठन में से एगो ह आ मान्यता ह कि एइजा माता सती (पार्वती) के आंख गिरल बा. ईहो मान्यता बा कि पश्चिम बंगाल के वीरभूम (बांग्ला में- बीरभूम) जिला में स्थित एह पवित्र स्थान पर सबसे पहिले महर्षि वशिष्ठ मंदिर बनवा के मां सती के पूजा “मां तारा” के रूप में कइले रहले.\nरुउरा सभ के मन में ई प्रश्न उठल स्वाभाविक बा कि तंत्र साधना दरअसल ह का? ई त आदि कालीन तथ्य बा कि तंत्र विद्या के जनक – भगवान शिव हउवन. तंत्र विद्या कहेले कि जदि हमनींका “पाशबद्ध” बानी जा त जीव हईं जा आ जदि “पाशमुक्त” हो गइनींजा त हमनी के रूपांतरण शिव के रूप में हो जाला. पाश (बंधन) कथी के बा? त काम, क्रोध, लोभ, मोह, मद, मात्सर्य (विद्वेष) के पाश बा. जीव से शिव बने खातिर चेतना के रूपांतरण के जौन प्रक्रिया बिया ऊहे तंत्र विद्या कहाले. तंत्र में पाशमुक्त होखे खातिर तीन प्रकार के तरीका बतावल बा- पशु भाव, वीर भाव आ दिव्य भाव. पशु भाव में भोग से योग के बात कहल गइल बा- चरम भोग से गुजरला का बाद जब मन उबिया जाला त मुक्त होके साधक के चेतना भगवान शिव से योग करेले आ साधक शिवरूप हो जाला. बाकिर पशु भाव में एक बहुते बड़ खतरा बा. खतरा ई कि साधक भोग में इतना लिप्त हो जाला कि योग ओकरा चेतना से गायबे हो जाला. ओकरा के काम- वासना “हद से ज्यादा” गिरा देले. अइसना में साधक आपन मानसिक संतुलन भी खो सकेला. वीर भाव में अहंकार के प्रबल होखला के कारन बहुते साधक, साधना मार्ग से विचलित हो जाला लोग आ सिद्धि कइसे मिलिहें सन, एकरा फेर में परि जाला लोग. एमें सबसे अधिका सुरक्षित बा- दिव्य भाव. तंत्र साधना के दूगो प्रमुख मार्ग बा- 1- कौल मार्ग या वामाचार और 2- समय मार्ग.\nएह दूनो मार्गन में बीज मंत्र (जैसे- ह्रीं… आदि) आ श्रीयंत्र के प्रयोग होला. चूंकि ई विषय बहुत व्यापक आ गहरा बा, एसे ए लेख में सिर्फ कौल मार्ग पर ध्यान केंद्रित कइल जाउ. भविष्य में समय मार्ग के भी उल्लेख करब. कौल मार्ग में पंच मकार- मांस, मदिरा, मत्स्य (मछली), मुद्रा आ मैथुन- साधना के पांचि गो स्तंभ बाड़े सन. आईं एकर तात्विक अर्थ जानल जाउ. रामकृष्ण परमहंस भी वाम तंत्र के साधना कइले रहले. उनकर गुरु रहली- भैरवी ब्राह्मणी. बाकिर उनुका संगे अद्भुत घटना घटे. जब मदिरा के नांव लियाउ त ऊ नांवे सुनत बिना पियले गहिर नशा में डूबि जासु. उनका खातिर पंच मकार खाली प्रतीक रहे.\nत पंच मकार ह का? आईं जानल जाउ.\nमांस- मौलिक व्याख्या बिया कि मनुष्य के जनम मांसधारी प्राणी के रूप में होला. ओकर शऱीरबद्धता भा शरीर चेतना हरदम बनल रहेले. ऊ मांस खाला, मांस के देह टच करेला, देह में आसक्त रहेला. हर प्राणी मांस के संपर्क में रहबे करेला. त तंत्र में एह चेतना से मुक्त होखे के बा. मदिरा- मदिरा (शराब) पियला से नशा होला. त एइजा मदिरा के अर्थ निष्ठा, लगन रूपी मदिरा के सेवन से जुड़ल बा. एकरा खातिर जीभ के तालु में लेजाके कुछ खास क्रिया करावल जाला जौना से कंठ में एगो खास तरह के स्राव होला जौन मदिरा के नशा से भी ज्यादा नशा करेला. साधना के अंतिम लक्ष्य तक पहुंचे के नशा ना रही त साधक गहिर साधना कइसे करी? मत्स्य- ई त रउरा सब जानते बानी कि मत्स्य माने मछली/मछरी होला. मछरी स्वभाव से चंचल होले. जब मनुष्य में भोग के लालसा जागेला त मन बहुते चंचल हो जाला. त मछरी रूपी चंचलता खा लिहल, समाप्त क दिहल साधना के तिसरकी सीढ़ी होले. मुद्रा- साधना में मुद्रा के महत्व बढ़ि जाला. शक्तिपान मुद्रा, मांडुकी मुद्रा, योनि मुद्रा, ज्ञान मुद्रा आदि कई गो मुद्रा बाड़ी सन जौन साधना के बढ़ावे में मदद करेली सन. मैथुन- मैथुन के अर्थ होला- मंथन भा मथि दीहल. संसार में दूध के मथि के मक्खन बनेला. मतलब मथला का बाद कौनो नया चीज के जनम. ठीक एही तरे तंत्र में ज्ञान के मथि के सार तत्व पावल जाला. एही के भगवान शिव के असली तंत्र पद्धति कहल जाला. त शुद्ध तंत्र में मैथुन, काम- वासना से नइखे जुड़ल.\nहर पेशा आ साधना पद्धति में कुछ नकली लोग आ जाले. ज्योतिष नियर तंत्र साधना में भी कुछ नकली लोग बाड़े जौन तंत्र विद्या के बदनाम क देले बाड़े. अइसन लोग तंत्र के नाम पर सिर्फ वासना पूर्ति आ भयभीत करे के धंधा करेले. कौनो तांत्रिक वगैरह किहां जाए के पहिले ओकरा बारे में सौ बार पूछताछ, जांच- परख कके जाए के चाहीं. कौनो तांत्रिक का लगे जाएके जरूरते का बा? घर में अपना देवी- देवता के पूजा करीं. राउर समस्या हल हो जाई. होला का कि कई लोग गंभीर समस्या, रोग भा प्रपंच के दलदल में फंसि जाला आ कौनो नकली तांत्रिक भी ऊपरी वेशभूषा आ पाखंडी बातचीत से अपना के बहुते बड़ तांत्रिक कहे लागेला. अब ऊ कथित तांत्रिक जातक के ठगे शुरू करेला. जदि ठीक से पता नइखे त तांत्रिक वगैरह के लगे जइबे मत करीं. ईश्वर से प्रार्थना करीं. बिना कहीं गइले राउर समस्या भगवान ठीक क दीहें. सिद्ध तांत्रिक आपन प्रचार ना करे . ओकरा लगे काम ढेर आ समय कम रहेला. सिद्ध तांत्रिक अपना प्रचार से दूरे रहेला.\nकौल मार्ग आ समय मार्ग के श्री चक्र यंत्र/श्री यंत्र में तनकी भर के फरक रहेला. वाममार्ग आ समय मार्ग दूनो के श्रीयंत्र में नौ गो त्रिकोण होला. श्रीयंत्र के ऊपर वाला हिस्सा में सामान्य त्रिकोण के संख्या चार गो होला जौन भगवान शिव के प्रतीक ह आ नीचे के तरफ पांच गो उल्टा त्रिकोण होला. त कुल नौ गो त्रिकोण भइले सन. ऊपर वाला चार गो त्रिकोण शिव के आ नीचे वाला पांच गो त्रिकोण शक्ति के प्रतीक ह. ई त्रिकोण आपस में गुंथल रहेलन स. ई त्रिकोण एगो वृत्त के भीतर होले सन जौना पर कमल के पंखुड़ी बनल रहेला. दूनों तरह (वाममार्ग आ कौल मार्ग) के श्रीयंत्र में बीच में एगो बिंदु होला जौन समूचा ब्रह्मांड के प्रतीक होला. कई लोग श्रीयंत्र के वृत्त के ही ब्रह्मांड के संज्ञा दे देले . तारापीठ के एगो तांत्रिक के अनुसार बिंदु ब्रह्मांड के प्रतीक ह. कौल मार्ग के श्रीयंत्र में बिंदु त्रिकोण के नीचे होला आ समय मार्ग के श्रीयंत्र में बिंदु वृत्त के ठीक बीच में रहेला.\nएइजा एक बात से सावधान रहल जरूरी बा. बाजार में बिकाए वाला कौनो भी श्रीयंत्र के घर में लेआके राखेके ना चाहीं. कई बार बाजार में नकली/गलत श्रीयंत्र भी बिकाले सन जौन घर में आवते अशांति, बीमारी आ धनहानि करावे लागेले सन. एही से श्रीयंत्र ज्यादातर तंत्र साधके श्रीयंत्र राखेला लोग भा ऊ लोग राखेला जे कौनो प्रामाणिक सिद्ध व्यक्ति के संपर्क में बा. एही से श्रीयंत्र ना राखिके भगवान शिव/पार्वती, मां दुर्गा आदि के चित्र राखल आ पूजा कइल जादे सुरक्षित बा.\nकहल जाला कि भगवान शिव के तंत्र बहुते पवित्र आ मोक्षदायी ह. तंत्र विद्या के प्राचीन ग्रंथन में से एगो “विज्ञान भैरव तंत्र” बा. एमें कुल 112 तंत्र प्रविधि भा टेक्नीक के बारे में विस्तार से बतावल बा. साधक के जौन टेक्नीक अनुकूल लागे ऊ ओकर अनुसरण करे. तंत्र विद्या के कुल्हि ग्रंथन में देवी (माता पार्वती) प्रश्न कइले बाड़ी आ भगवान शिव तंत्र प्रविधि बता के प्रश्न के उत्तर देले बाड़े. एही से कहाला कि तंत्र विद्या फिलासफी ना, विज्ञान ह. परमहंस योगानंद अपना विश्वप्रसिद्ध पुस्तक “आटोबायोग्राफी आफ अ योगी” (हिंदी अनुवाद- “योगी कथामृत”) के 20वां अध्याय के फुटनोट में 14वीं शताब्दी के कश्मीर के संत लल्ला योगीश्वरी के चर्चा कइले बाड़े जौन एगो दिगंबर शिव भक्त रहली. उनका लंगटे रहला से एगो समकालीन व्यक्ति के धार्मिक भावना के ठेस पहुंचल. ऊ लल्ला योगीश्वरी से पुछलस- रउरा लंगटे काहें रहेनीं?\nलल्ला योगीश्वरी ने जवाब दिहली- “काहें ना लंगटे रहीं. हमरा आसपास कवनो पुरुष लउकते नइखे.” लल्ला योगीश्वरी के उग्र विचारधारा के अनुसार जे ईश्वर के नइखे जानत, ईश्वर के सिद्ध नइखे कइले, ऊ पुरुष ना ह. जब लल्ला योगीश्वरी के अंतिम समय आइल त ऊ अपने आप प्रगट भइल अग्नि में समा के गायब हो गइली. आज भी कई लोग मानेले कि ऊ सिद्ध तांत्रिक रहली. ओकरा अगिला दिने लल्ला योगीश्वरी अपना भक्त लोगन के बीच पीला प्रकाश के वस्त्र पहिर के प्रकट भइली आ कहली कि हमरा के जे भक्ति से पुकारी, ओकरा किहां हम आ जाइब. बाकिर हमार भौतिक शरीर खतम हो गइल बा.


जब मोदी के बहीन के खाता में सृजन के करोड़ों रुपया ट्रान्सफर भईल, तब नीतीश कहाँ रहले: तेजस्वी\nबिहार विधानसभा में नेता प्रतिपक्ष तेजस्वी यादव।\nसृजन घोटाला में सीबीआई के ओर से आठ अवुरी लोग के खिलाफ मामला दर्ज करे के खबर प मुख्यमंत्री नीतीश कुमार अवुरी उपमुख्यमंत्री सुशील कुमार मोदी के घेरत तेजस्वी यादव जोरदार हमला कईले।\nतेजस्वी एगो ट्वीट में पुछले, "बिहार के बड़का अधिकारी, सहकारिता मंत्री, सुशील मोदी अवुरी मुख्यमंत्री घोटाला के समय कहां रहले? जब सृजन के खाता से सुशील मोदी के बहीन रेखा मोदी के खाता में करोड़ों रुपया ट्रांसफर भईल। हम एकर सबूत विधानसभा में दे चुकल बानी। सीबीआई बड़े-बड़े मछरी के काहें नईखे धरत?"\nमालूम रहे कि बिहार के सबसे बड़का घोटाला कहाए वाला 'सृजन महाघोटाला' के जांच करत सीबीआई ए मामला में 8 अवुरी लोग के खिलाफ मामला दर्ज कईलस। सीबीआई के ओर से सृजन संस्था आ बैंक से जुडल 8 अधिकारी प आपराधिक साजिश रचे अवुरी धोखाधड़ी के आरोप लगावत केस दर्ज कईल बा।\nसीबीआई ए मामला में पहिलही 19 लोग के खिलाफ मामला दर्ज क चुकल बिया।\nओने नालंदा में एगो लईकी संगे सरेआम शारीरिक छेड़खानी के विडियो वायरल होखला के बाद तेजस्वी कहले कि शर्म के बात बा कि बिहार में अयीसन होखता। भाजपा के 'राम-राज' के नारा प जोरदार कटाक्ष करत तेजस्वी कहले, "भाजपा के संगे नीतीश जी के अगुवाई में इहे 'राम-राज' बा।"\nतेजस्वी कहले, "पछिला कुछ दिन में अयीसन चौथा घटना बा, जवना में लईकी संगे सरेआम छेड़खानी भईल बा।" उ कहले कि जहानाबाद, गया, कैमूर के बाद अब मुख्यमंत्री नीतीश कुमार के गृह जिला नालंदा में लईकी संगे सरेआम छेड़खानी भईल।\nFirst Update: 13 June, 2018 12:40 PM